Ada Apa Pada Capal Nabi?

“Capal secara rupa, tetapi hakikatnya ia mahkota,” kata Imam al-Qurthubi.

Capal Nabi Muhammad ﷺ memiliki sifat khusus. Ia tidak pernah dilihat bentuknya sebelum ini. Malahan, Sayyidina Abu Bakar dan Sayyidina Umar meniru bulat-bulat capal yang dipakai oleh Nabi, dengan dua qibal (tali pengikat jari). Kemudiannya, Sayyidina Uthman pula tidak memakai capal dua qibal, supaya umat tidak menyangkakan rekabentuk ini wajib.

Bahkan ada ahli khidmat khas untuk capal Nabi ﷺ, iaitu Sayyidina Abdullah Bin Mas’ud.

Imam al-Hafiz al-Iraqiy ada menulis tentang capal Nabi ﷺ dalam Alfiyyah Sirah Nabawiyyah:

“Dan capalnya yang mulia yang dipelihara  Maka sungguh beruntung bagi mereka yang menyapukan wajahnya dengannya (capal tersebut).”

Lalu diterangkan bentuknya, jenis kulitnya dan ukurannya. Disebutkan;

Ini capal Nabi ﷺ, bukan capal manusia biasa seperti kita. Tidak pelik ia patut dimuliakan. Jangan bandingkan capal Nabi ﷺ yang suci dengan selipar kita yang kotor. Manakan sama Nabi ﷺ dengan kita. Sedangkan peluh Nabi ﷺ pun berbau wangi, tidak seperti peluh kita. Air ludah Nabi ﷺ pun disambut sahabat, tidak seperti air ludah kita yang orang geli. Siapalah kita dibandingkan Nabi ﷺ. Oleh itu, jangan menghina capal Nabi ﷺ dan orang-orang yang mencintainya.

Ingat tak kisah Israk Mikraj?

Di kemuncak perjalanan, Nabi Muhammad ﷺ pergi naik ke Arasy Rahman bersama malaikat Jibril. Tiba di satu tempat berhadapan lapisan cahaya-cahaya, malaikat Jibril pun berhenti. Ketua segala malaikat ini pun meminta Nabi ﷺ meneruskan perjalanan, kerana jika Jibril ikut serta, nescaya dirinya akan lebur dan lenyap.

Maka Rasulullah ﷺ pun teringat firman Allah ﷻ:

“Sesungguhnya Aku inilah Tuhanmu, maka tanggalkanlah kedua kasutmu; sesungguhnya kamu berada dilembah yang suci, Thuwa.” (QS. Thaha, 20:12)

Nabi Musa apabila mahu berbicara dengan Allah ﷻ di Bukit Tursina, diperintahkan membuka capalnya. Kali ini, Rasulullah bukan di Bukit Thursina, malahan tinggi lagi, di alam lain, iaitu Arasy Rahman. Tetapi, Allah tidak menyuruh Rasulullah ﷺ membuka capalnya sepertimana Nabi Musa. Jibril meminta Nabi ﷺ terus naik berbicara dengan Tuhan.

Maka berbicaralah Rasulullah ﷺ dengan Allah ﷻ, tanpa menanggalkan capalnya.

Ketika itu, kita dan seluruh alam semesta ini, berada di bawah capal Nabi ﷺ.

Hal ini menjadi dalil, apa sahaja yang melekat dan berkaitan dengan Nabi Muhammad ﷺ yang mulia, akan menjadi mulia. Ini bukan tentang capal itu, tetapi tentang siapa empunya capal itu. Siapa kita mahu memandang hina capal Nabi ﷺ, sedangkan malaikat Jibril dan Allah ﷻ memandangnya mulia? Ini bukan capal kita, ini capal Nabi ﷺ!

“Akulah debu di bawah telapak kaki Nabi Muhammad, utusan Allah,” kata Mevlana Jalaluddin Rumi.

Debu yang melekat di bawah capal baginda, lagi mulia daripada kita yang belum tentu syurga lagi.

Eh, ini kan gambar capal sahaja, kenapa nak muliakan pulak?

Kerana memuliakan gambarnya, ialah seperti memuliakan yang aslinya.

Seperti kita meminati kelab bola sepak. Kita tak malu letak logo JDT kat topi atau baju kita. Kita bangga. Kalau ada orang kecam, kita sanggup pertahankan. Kenapa? Kerana ini kelab feveret kita. Ingat gambar logo JDT, ingat perjuangan TMJ, ingat kehebatan JDT menjuarai liga-liga bolasepak.

Seperti kita menyayangi ibu kita. Kita buat gambar kecil ibu kita, simpan di dompet. Apa perasaan kita kalau orang ambil gambar ibu kita, lalu memijaknya, atau membuangnya ke loji najis. Kita suka? Tentulah tidak. Tapi, kan ini gambar sahaja? Haa, begitulah. Ianya gambar, tetapi bukan sebarang gambar.

Melihat gambarnya, mengingatkan kita kepada yang aslinya.

Lihat capal Nabi ﷺ, ingat baginda Nabi ﷺ.

Mulianya di pandangan pecinta, sampaikan ulama’ menulis sifat khususnya. Kitab Syamail Muhammadiah himpunan Imam Tirmizi mempunyai bab khas tentang capal Nabi ﷺ.

Sebahagian ulama’ menjelaskan secara terperinci rekabentuk capal Rasulullah:

Sultan Ahmad dari Khilafah Turki Uthmaniah, punyalah sayang kepada capal Nabi ﷺ. Di hari penerimaan capal Nabi ﷺ yang asli ke Istana Topkapi, dibawakan capal ini bukan secara bersahaja. Tetapi capal Nabi ﷺ ini, dijunjung di atas kepala Sultan Ahmad, dengan iringan puji-pujian. Bayangkan, seorang sultan empayar agung sanggup meletakkan capal di atas kepalanya. Ini capal Nabi, bukan sebarangan capal.

Adab dijaga di hati dan di mata. Jika di zaman Khilafah Uthmaniah, tiada bangunan berdekatan dengan Kaabah yang boleh terlalu tinggi sampaikan Kaabah terlihat kecil dibandingkan dengannya. Begitu juga Madinah, tidak dibenarkan ada bangunan berdekatan yang dibina terlalu tinggi melebihi kubah hijau dan menara Masjid Nabawi. Ini adab yang semakin pupus.

Dengan merendahkan diri di hadapan atsar Rasulullah ﷺ, maka kita akan dimuliakan Allah ﷻ.

Dengan tabarruk capal Nabi ﷺ, moga-moga kita dipandang oleh baginda ﷺ dengan penuh kasih sayang. InsyaAllah. Kusudahi dengan petikan pada bab capal & khuf Nabi ﷺ, dari risalah Nazam al-Syamil fi Khulah asy-Syamail, karangan Syeikh Nazrul Nasir:

“Capal Nabi yang terjaga lagi mulia * Beruntung bagi yang pernah menyentuhnya.

Punya dua qibal dari kulit jua * Telah dilakar oleh ulama’ kita.

Panjang sejengkal dan dua jari * Lebarnya tujuh jari di buku lali.

Lebarnya di bawah perut kaki lima * Dan di atas enam jari jangan lupa.

Dan lebarnya di antara dua qibal * Dua jari ingat pasti tak menyesal.

Ini ukuran yang telah dinyatakan * al-Hafiz al-Iraqi buat bekalan.

Surah capal Nabi kita jangan hina * Memuliakannya sama yang aslinya.

Jika kamu dengar ada yang menghina * Berpalinglah ini pesan Tuhan kita.

Letakkanlah capal Nabimu yang mulia * di kepala tanda kamu cintakannya.

Ini pesan al-Qurthubi imam kita * Surah capal hakikatnya ia mahkota.

Dan padanya ada seribu barakah * Hanya yang tahu sahaja ambil manfa’ah.

An-Najasyi dan Sayyidina Dihyah * Beri Nabi akan khuf sebagai hadiah.

Dan baginda tidak pernah bertanya * Dah disertu atau tidak kulitnya.”

RUJUKAN:


Bagaimana Inggeris Boleh Menjajah Di India?

India sebelum kedatangan Inggeris bukanlah sebuah wilayah yang tidak bertamadun dan tidak berupaya  berkerajaan sendiri seperti yang dimomokkan oleh sebilangan sarjana Inggeris. Sebaliknya, India adalah sebuah tamadun yang amat maju serta memang mempunyai kemampuan untuk mentadbir tanah mereka yang amat luas itu. Maka alasan Inggeris menjajah India dengan hujahan dangkal untuk mentamadunkan bumi itu langsung tidak terpakai.

SHTI atau Syarikat Hindia Timur India merupakan sebuah syarikat yang ditubuhkan melalui idea dan kerjasama beberapa orang pedagang di London. Sekumpulan pedagang tersebut menyedari pada waktu itu, sektor perdagangan dunia sedang digerakkan oleh perdagangan rempah terutamanya lada hitam.

Namun demikian, mereka juga maklum bahawa sektor rempah pada waktu itu sedang dikuasai oleh kuasa-kuasa asing termasuklah jiran Eropah mereka di seberang iaitu Belanda, Perancis, Portugal dan Sepanyol. Lalu, pedagang-pedagang tersebut telah sebulat suara ingin menubuhkan sebuah syarikat engan tujuan untuk meneroka dan menguasai perdagangan rempah (termasuk juga komoditi lain seperti kapas, sutera, gula, garam, teh, dan candu) selain berazam untuk memecahkan dominasi kuasa Eropah yang lain ke atas sektor tersebut.

Bagi memenuhi azam yang telah mereka rencanakan itu, maka pada tanggal 13 Disember 1600M pedagang-pedagang tadi pun pergi menghadap Ratu mereka iaitu Elizabeth I bagi memohon ‘lesen’ kebenaran untuk berlayar ke Timur bagi mendapatkan rempah dan meneroka ke India Timur. Ratu Elizabeth I lantas berkenan untuk menganugerahkan sekumpulan pedagang ‘lesen’ itu.

Pemberian lesen itu sekaligus memberikan kuasa kepada pedagang-pedagang tersebut untuk menjadi satu-satunya syarikat yang dibenarkan berdagang ke Timur India. Dengan penganugerahan lesen daripada Ratu Elizabeth I itu, maka tertubuhlah sebuah syarikat yang seterusnya bertanggungjawab meletakkan tapak kaki Inggeris ke atas India.

Syarikat tersebut pada awalnya diberi nama Company Of Merchants Of London Trading Into The East India namun berlaku sedikit kekeliruan apabila sebuah syarikat pesaing ditubuhkan pada tahun 1698 yang turut menggunakan nama yang lebih kurang sama iaitu The English Company Trading To The East Indies. Selepas mereka bergabung pada tahun 1709, nama United Company Of Merchants Of England Trading To The East Indies telah digunapakai. Namun demikian, disebabkan mereka mempunyai sedikit masalah dengan penggunaan nama itu, akhirnya nama East Indie Company digunakan.

Pada awalnya, belum timbulnya lagi kemahuan syarikat untuk menjalankan perdagangan secara langsung dengan India. Sebaliknya mereka lebih cenderung untuk berdagang di Kepulauan Rempah dan kawasan-kawasan sekitar. Kisah penjajahan India bermula pada tanggal 24 Ogos 1608, apabila SHTI membuat pendaratan di pelabuhan Surat.

Pelabuhan Surat merupakan antara pelabuhan terpenting bagi Empayar Mughal pada ketika itu. Setibanya mereka di India, SHTI menyedari mereka tidaklah berseorangan di India. Hal ini demikian kerana, terdapat orang lain yang telah tiba terlebih dahulu di India. Dalam hal ini, Portugal merupakan pedagang Eropah yang pertama tiba di India. Bahkan, Portugal tiba seratus tahun lebih awal menerusi pendaratan Vasco Da Gama di pesisiran Malabar, Calcutta pada bulan Mei tahun 1498.

Pertemuan dua mata antara mereka ternyata telah mewujudkan ketegangan. Kemuncak kepada perseteruan dua kuasa Eropah ini berlaku sejurus terletusnya peperangan antara mereka sekitar bulan November tahun 1612. Peperangan yang direkodkan sebagai pertempuran Suvalli ini merupakan sebuah pertempuran yang tercetus antara armada Inggeris dengan armada Portugis.  Menariknya, Inggeris yang hanya berbekalkan bilangan kapal kecil dengan gahnya mampu menewaskan armada Portugis yang mempunyai kekuatan yang lebih tinggi.

Kemenangan yang diraih Inggeris menerusi pertempuran Suvalli (Swally) sekaligus berhasil meningkatkan prestij mereka di mata Maharaja Mughal. Maharaja Mughal kagum dengan kemampuan Inggeris menewaskan Portugis yang dianggap kuasa besar maritim ketika itu. Selain itu, Maharaja Mughal telah mengurniakan kebenaran kepada SHTI untuk membuka pusat perdagangan mereka di Surat. Demikianlah tindakan Maharaja Mughal yang telah mengukuhkan lagi penapakan Inggeris di India buat ratusan tahun seterusnya.

Durant, W. (1930). The case for India. Simon and Schuster.

Barrow, I. J. (2017). The East India Company, 1600/1858 A short history with documents. Hackett Publishing Company, Inc.

Tirthankar, Roy (2016). The East India Company: The World’s Most Powerful Corporation

Wolpert, S. A. (2020, September 8). British raj. Encyclopedia Britannica. https://www.britannica.com/event/British-raj


Tariq bin Ziyad – Penakluk Andalusia Terbilang

Antara kisah sejarah perjuangan tokoh Islam yang disebut-sebut sekitar ceramah surau dan masjid ialah kisah Tariq bin Ziyad. Tetapi malangnya, kisah beliau dipenuhi dengan romantisme sehingga sesetengah fakta yang diketahui sebenarnya tidak benar. Atas sebab itu, diharap perkongsian ini sedikit sebanyak menyingkap tabir romantisme yang menyelubungi kisah panglima perang Bani Umayyah itu.

Tariq atau nama sebenarnya Tariq bin Ziyad bin Abdullah bin Walghu bin Warfajum bin Naighas bin Masthas bin Bathusats bin Nafzah lahir pada 670 Masihi. Begitupun, para sejarawan berselisih pandangan tentang asal-usul sebenar beliau termasuk kabilah Barbar yang diwakilinya. Tetapi majoriti sejarawan bersetuju bahawa pada satu ketika, Tariq pernah menjadi hamba kepada Gabenor Bani Umayyah di Afrika Utara, Musa bin Nusair sebelum dimerdekakan.

Beliau dan bapanya dikatakan memeluk Islam selepas kempen penaklukan wilayah-wilayah Afrika Utara yang digerakkan Musa. Tidak mustahil semasa ekspedisi ini, Tariq dan bapanya turut sama menyertai kempen beliau. Secara perlahan-lahan, keberanian dan kelicikannya di medan perang mula diketahui ramai termasuk Musa.

Lantas, ini menjelaskan mengapa Khalifah al-Walid bin Abdul Malik mengangkat Tariq sebagai Gabenor Tangiers sekitar 710-711 Masihi. Perlantikan yang mendapat sokongan Musa itu bukan saja sebagai cara meraih sokongan suku kaum Barbar ketika itu. Malah, ia merupakan pengiktirafan kepada protege Musa sebagai orang yang berkebolehan dan boleh diharapkan dalam apa jua situasi.

Semasa kempen penaklukan Afrika Utara Bani Umayyah masih berjalan, wujud situasi tidak menyenangkan membabitkan kerajaan Visigoth di Hispania (nama lama Sepanyol). Pada ketika itu, kerajaan Visigoth diperintah oleh Roderick dengan Julian pula merupakan wakil kerajaan itu di Ceuta.

Berdasarkan versi popular di medan ceramah agama, pada satu ketika, Julian menghantar puterinya ke istana Visigoth di Toledo. Beliau berharap dengan menghantar puterinya di situ membantunya mendapat pendidikan yang baik bersesuaian dengan statusnya sebagai puteri seorang bangsawan.

Bagaimanapun, harapkan pagar, pagar makan padi. Roderick didakwa terpesona dengan kejelitaan puteri Julian lalu merogolnya sehingga wanita malang itu mengandung. Apabila hal tersebut diketahui Julian, beliau menulis sepucuk surat kepada Musa agar membawa ketumbukan Bani Umayyah ke Hispania dan menyingkirkan Roderick. Kesempatan itu dimanfaatkan beliau dengan mengutus angkatan perang Umayyah pimpinan Tariq untuk meluaskan lagi pengaruh kerajaan itu.

Tetapi sebelum kisah ini diteruskan, perlu diingatkan bahawasanya versi kisah ini tidak seindah realiti sebenar. Hakikatnya, konflik Roderick-Julian merupakan sebahagian daripada sejarah perebutan kuasa yang wujud dalam kerajaan Visigoth. Tidak seperti kerajaan monarki lain, pemerintah Visigoth memerlukan ihsan golongan aristokrat dan bishop yang berpengaruh ketika itu. Walaupun anda berstatus putera kepada pemerintah sebelumnya, itu bukan lesen untuk menaiki takhta.

Hal ini turut terpakai kepada Roderick. Selepas pemerintah Visigoth sebelumnya, Wittiza mangkat sekitar 702/703 Masihi, takhta bukan disandang oleh salah seorang puteranya tetapi Roderick. Ini selepas baginda mendapat sokongan diperlukan untuk bergelar raja kerajaan itu. Dengan kedudukan putera-putera Wittiza semakin terjejas susulan perpindahan ibu kota dari Seville kepada Toledo, penyokong raja lama Visigoth itu terpaksa keluar dari Hispania dan berlindung di Ceuta.

Situasi ini sudah pasti merungsingkan Julian yang melihat kedudukannya ibarat telur di hujung tanduk. Jika keadaan ini berterusan, sudah pasti kedudukan beliau dalam bahaya. Lantas, ini mendorong Julian mengutus sepucuk surat kepada Musa dan merayu kepada beliau untuk menyerang Roderick di Hispania. Keadaan raja Visigoth itu diburukkan lagi dengan keengganan kerajaan-kerajaan kecil sekitarnya yang enggan mengiktiraf kekuasaan Visigoth ke atas mereka.

Selepas menerima surat Julian, Musa dan Tariq mempunyai sebab untuk meragui keikhlasan pemimpin Ceuta itu. Beliau tidak mahu surat ini hanyalah satu perangkap oleh pihak Visigoth bagi mengelak wilayah mereka jatuh ke tangan Bani Umayyah. Bagi menguji keikhlasan Julian, Tariq mengutus Tarif bin Malik mengetuai pasukan kecil ke Semenanjung Iberia dengan pemerintah Ceuta itu sebagai pemandu dan perantara mereka dengan penduduk tempatan.

Setibanya mereka di situ, pasukan ini disambut mesra oleh penduduk tempatan. Ramai sejarawan percaya kumpulan yang menyambut pasukan Tarif ialah penyokong-penyokong Julian dengan tujuan memberi gambaran kehadiran tentera Bani Umayyah amat dialu-alukan. Ekspedisi ini pulang semula ke Afrika Utara bersama harta rampasan dan tawanan.

Selepas menerima laporan baik Tarif, barulah Musa bersedia menggerakkan ekspedisi ketenteraan Bani Umayyah ke Hispania. Setahun selepas itu, Musa menggerakkan ketumbukan 7,000 tentera pimpinan Tariq untuk mara ke Semenanjung Iberia. Pasukan ini bergerak merentasi Selat Gibraltar dengan kapal-kapal yang disediakan Julian sebelum tiba di satu kawasan hijau yang luas dipanggil Jazirah al-Khadra (Pulau Hijau) (kini dikenali sebagai Algeciras).

Keputusan Musa melantik Tariq bukan didorong oleh faktor kronisme. Bagi beliau, Tariq sesuai sebagai panglima kerana majoriti tentera yang dihantar ke Hispania terdiri daripada orang Barbar. Ini menjadikan beliau masak dengan budaya dan perangai mereka. Selain itu, kepimpinannya sebagai pemimpin tentera turut diakui oleh tentera Bani Umayyah baik orang Arab mahupun orang Barbar.

Di situ, Roderick menempatkan sebuah pasukan tentera kecil yang berperanan sebagai pengawal garison pertahanan. Apabila angkatan perang Umayyah bertembung dengan mereka, seperti biasa tiga pilihan ditawarkan kepada mereka sebelum pertempuran tercetus. Tiga pilihan itu ialah memeluk Islam, membayar jizyah atau melawan tentera Umayyah. Pasukan garison ini memilih untuk bertempur tetapi mudah ditewaskan oleh tentera Bani Umayyah.

Bagaimanapun, panglima pasukan ini iaitu Tedmore berjaya melarikan diri ke Toledo dan melaporkan apa yang berlaku. Pada awalnya, Roderick tidak ambil pusing pun. Anggapannya ialah pasukan ini mirip orang Viking yang menyerang dan menjarah petempatan-petempatan sekitar Eropah sebelum berangkat pulang. Tetapi semua itu berubah selepas baginda mendengar kisah Tedmore dan mendapat tahu kemaraan pasukan Umayyah ke Cordova.

Sebagai persiapan berdepan dengan angkatan perang Visigoth, Tariq memilih mengumpan mereka ke Guadalete. Guadalete dipilih kerana di bahagian belakang dan kanan kawasan tersebut merupakan kawasan pergunungan. Justeru, sebarang cubaan musuh untuk menyerang dua bahagian ini tidak akan berhasil. Sementara di sebelah kiri mereka ialah tasik La Janda (sama ada Sungai Guadalete atau Sungai Barbate).

Justeru, satu-satunya pilihan Roderick ialah menyerang di sebelah hadapan dengan mengambil kira faktor muka bumi sekitar Guadalete. Di sebalik kelebihan yang dimiliki Tariq, baginda masih mempunyai kelebihan sebanyak 100,000 orang tentera. Sementara pihak Umayyah pula mempunyai 12,000 orang tentera – 5,000 tentera yang baru tiba dari Afrika Utara diketuai Tarif selepas mendapat kelulusan Musa.

Di atas kertas, 100,000 tentera patut mencukupi untuk mengatasi pasukan pimpinan Tariq. Tetapi hakikatnya, ramai bangsawan Visigoth menanti peluang untuk mengabaikan Roderick akibat konflik dengan penyokong putera-putera Raja Wittiza beberapa tahun sebelumnya.

Di pihak Tariq pula, sejarawan merekodkan penyertaan ramai orang Yahudi dalam pasukannya. Orang Yahudi memilih menyokong tentera Bani Umayyah kerana sudah tidak tahan diberi layanan macam sampah oleh pemerintah-pemerintah Kristian Hispania termasuk Visigoth. Mereka merasakan kehidupan mereka akan menjadi lebih baik sekiranya berada di bawah pemerintahan kerajaan Islam setelah ditindas selama bertahun-tahun.

Guadalete juga menjadi saksi kisah tindakan Tariq yang paling terkenal: membakar kapal-kapal yang membawa mereka ke Iberia. Tariq mengingatkan mereka bahawa kini mereka mempunyai dua pilihan sama ada menang di medan Guadalete atau syahid menjulang panji tauhid. Ucapan beliau memberi motivasi kepada anak-anak buahnya untuk melawan angkatan Roderick habis-habisan dan membawa kepada kemenangan di Guadalete.

Kisah ini memang popular dalam pelbagai siri ceramah mahupun artikel. Tetapi maaf, kisah ini berkemungkinan palsu berdasarkan pandangan Prof Dr Raghib as-Sirjani dari Universiti Kaherah. Pertama, tidak diketahui siapa yang merekodkan kisah ini dengan rantaian setiap individu yang merekodkannya dipercayai atau tidak. Dari segi ini saja, kisah ucapan luar biasa Tariq ini sudah mula goyah.

Kedua, dengan membakar kapal-kapal ini, ia pastinya mengundang kemarahan Musa dan Khalifah Walid bin Abdul Malik. Ini kerana dengan tindakan tersebut, ia memperlihatkan beliau tidak arif dengan taktik ketenteraan. Memusnahkan aset ketenteraan yang dimiliki merupakan kerja sia-sia dan bisa meruntuhkan moral tentera yang bertempur.

Ketiga, ia memusnahkan hubungan yang terjalin antara pihak Umayyah dengan Julian. Selain memberi bantuan dari segi maklumat perisikan, pemerintah Ceuta itu turut membekalkan kapal-kapal untuk membawa mereka ke Hispania. Tindakan ini bukan saja menjejaskan kepercayaan yang wujud antara Julian dengan Musa. Malah, ia boleh menyebabkan pemerintah-pemerintah bukan Islam lain berfikir dua kali untuk membentuk pakatan dengan kerajaan Bani Umayyah ketika itu.

Ramai sejarawan moden percaya kisah ini disebarkan oleh sejarawan Kristian yang cuba menutup apa yang berlaku di Guadalete. Dalam pertempuran tersebut, ramai bangsawan Visigoth meninggalkan raja mereka dan membiarkannya menjadi mangsa serangan pihak Umayyah. Akibatnya, ia meninggalkan lompang yang besar dalam angkatan mereka sekaligus membenarkan tentera Umayyah mengalahkan angkatan Roderick dengan mudah. Roderick sendiri dilaporkan mangkat di medan sama.

Dari Guadalete, Tariq terus mara ke kota-kota Hispania lain termasuk Toledo. Pada tahun berikutnya, pasukan beliau kemudiannya disokong Musa yang tiba bersama 18,000 tentera untuk meneruskan kempen di al-Andalus/Andalusia, nama wilayah baru Bani Umayyah. Hasilnya, satu pertiga daripada Semenanjung Iberia jatuh ke tangan Bani Umayyah.

Namun begitu, ia juga mencetuskan pertelagahan antara Tariq dengan Musa berkenaan soal rampasan perang apabila kedua-duanya bertemu semula. Pertelagahan ini merenggangkan hubungan mereka dan keadaan ini tidak dibantu apabila al-Walid memerintahkan kedua-duanya menghadap baginda di Damsyik.

Kebanyakan cerita Tariq dan Andalusia dalam siri ceramah berakhir dengan penaklukan Andalusia. Tetapi nasib yang menanti Tariq dan Musa langsung tidak disentuh. Jika elemen romantisme diketepikan, nasib tragis menanti kedua-duanya setibanya mereka di Damsyik. Semasa mereka tiba, al-Walid dilaporkan dalam keadaan gering dan Musa dinasihatkan oleh pengganti al-Walid dan adindanya, Sulaiman agar menangguhkan ketibaan mereka.

Malangnya, nasihat tersebut tidak diendahkan oleh Musa yang masuk ke Damsyik dengan membawa banyak harta rampasan perang dari Andalusia. Kejayaan beliau dan Tariq menjadikan mereka popular dalam kalangan penduduk ketika itu. Tidak lama selepas itu, al-Walid mangkat dan Sulaiman menaiki takhta sebagai khalifah Bani Umayyah yang baru.

Antara titah terawal baginda ialah menyingkirkan mana-mana pegawai dan gabenor yang ada kaitan dengan Gabenor Iraq ketika itu, al-Hajjaj bin Yusuf al-Thaqafi atau disyaki tidak setia. Dalam kes Musa dan Tariq, kedua-duanya termasuk dalam kategori kedua. Walaupun tindakan tersebut cuba dibantah oleh Musa, bantahan tersebut tidak dilayan oleh baginda.

Bahkan, Sulaiman mengarahkan semua harta yang dimiliki Musa di Afrika Utara dirampas. Putera Musa, Abdul Aziz kemudiannya dibunuh atas arahan baginda selepas mendapat khabar angin bahawa beliau telah murtad. Ini selepas Abdul Aziz diketahui berkahwin dengan balu Roderick, Egilona yang beragama Kristian. Seorang lagi putera Musa, Abdullah turut dikenakan hukuman sama selepas didakwa membunuh penyandang gabenor wilayah yang ditadbirnya sebelum ini.

Bekas gabenor Afrika Utara itu dikatakan meninggal dunia semasa dalam perjalanan mengerjakan haji di Baitullah sekitar 715-716. Disebabkan nasib malang yang menyelubungi Musa, ramai sejarawan pada Zaman Pertengahan menisbahkan penaklukan wilayah Afrika Utara kepada Uqbah bin Nafi’. Melihat nasib malang yang menimpa mentornya itu, tidak hairanlah mengapa Tariq memilih untuk tunduk kepada tindakan Sulaiman dan tidak lagi muncul dalam lipatan sejarah Bani Umayyah.

Di sebalik pengakhiran tragis yang menimpa Tariq dan Musa, ia langsung tidak memadamkan hakikat panji tauhid bertapak di Sepanyol selama lebih 700 tahun. Ironinya, berpuluh tahun selepas itu, Bani Umayyah menerusi Abdul Rahman al-Dakhil memilih bertapak di situ bagi mengelak pembantaian yang digerakkan pengasas kerajaan Bani Abbasiyah, Abu Abbas al-Saffah terhadap mereka.

RUJUKAN

Septian Putra, J. dan Ritonga, M. A. (2021). Strategi Perang Thariq bin Ziyad Menaklukan Andalusia Tahun 711-714 M. Journal of Islamic History Vol. 1, No. 2, Desember 2021: h.138-169.

Ibnu Abdul Hakam, Kitab Futuh Misr wa’l Maghrib wa’l Andalus. Terjemahan oleh Charles Cutler Torrey. (1901).  “The Mohammedan conquest of Egypt and North Africa in the Years 643-705 A.D., translated from the Original Arabic of Ibn ‘Abd-el Hakem'”, Biblical and Semitic Studies Jil. 1.

Powers, Stephan, ed. (1989). The History of al-Ṭabarī, Volume XXIV: The Empire in Transition: The Caliphates of Sulaymān, ʿUmar, and Yazīd, A.D. 715–724/A.H. 96–105. SUNY Series in Near Eastern Studies. State University of New York Press.

The Patriots. (2020, 13 Ogos). Benarkah Tariq Bin Ziyad Membakar Kapal-Kapalnya?.


Cetak Rompak Permainan Video

Industri permainan video adalah sebuah industri yang bernilai berbillion dollar. Tapi seperti juga industri kreatif dan reka cipta yang lain, ianya dibelenggu oleh masalah yang sama, cetak rompak. Saya yakin siapa sahaja (termasuk saya), pasti akan terpalit dalam isu cetak rompak ini sama ada secara lansung ataupun tidak. Tetapi, artikel ini bukan ditulis untuk membincangkan sama ada cetak rompak permainan video ini beretika ataupun tidak. Bukan juga untuk membincangkan hukum halal atau haramnya. Saya serahkan itu kepada mereka yang lebih ahli. Artikel ini lebih kepada ingin membincangkan langkah-langkah yang kebanyakan pemain besar industri permainan video ambil untuk membendung kegiatan cetak rompak. Dan manakah di antara langkah tersebut yang lebih berkesan bagi menangkis penyebaran lanun cetak rompak yang berselerak di seantero dunia.

Nota: Artikel ini lebih berfokus kepada platform PC.

Evolusi Cetak Rompak

Cetak rompak permainan video bukanlah satu isu yang baharu. Ia telah wujud sejak di awal usia industri ini lagi. Dahulunya, ketika permainan video baru mula diperkenalkan pada platform komputer, kebanyakan permainan video didatangkan dalam bentuk kaset. Oleh kerana tiadanya satu bentuk perlindungan salinan (copy protection) di dalam kaset tersebut, permainan video senang disalin cetak ke dalam kaset yang lain tanpa sebarang kekangan. Pada awalnya, oleh kerana buruknya kualiti kaset cetak rompak tersebut, ramai pembangun dan pengaturcara seakan tidak ambil peduli akan kegiatan lanun cetak rompak ini. Tetapi, setelah sekian lama kegiatan mereka menular, para penerbit mula meletakkan langkah untuk membendung mereka seperti meletakkan kod hanya pada salinan yang dibeli secara sah, penggunaan kod yang tak boleh ditiru dan banyak lagi langkah yang diberi nama off-disk copy protection. Dari situlah bermulanya peperangan di antara para lanun dan juga para penerbit permainan video.

Pada era 80-an, permainan video banyak dimainkan di dalam konsol. Konsol pula menetapkan yang setiap permainan video dimainkan melalui kartrij yang direka khas. Setiap kartrij mempunyai medium storan yang tersimpan jauh di dalam katrij dan mempunyai ROM (read only memory) yang akan memberitahu konsol jika ada di antara permainan video ini merupakan satu salinan. Ini menyukarkan langkah salinan yang ingin diambil oleh para lanun dan membantutkan usaha mereka. Pun begitu, jika selama ini lanun cetak rompak wujud hanya untuk bermain permainan video, wujud pula lanun jenis baharu yang bakal menjadi saudagar yang menjual cetak rompak. Disebabkan kebanyakan konsol tidak mudah didapati di setiap pelusuk dunia, para saudagar cetak rompak ini melakukan reverse-engineering dan menghasilkan konsol mereka sendiri. Konsol ini pula disamping boleh memainkan permainan video yang asli, disebabkan tiadanya kekangan ROM, maka ia juga boleh memainkan permainan video cetak rompak. Dan ia dijual di pasaran-pasaran yang tidak disentuh oleh konsol-konsol original, menyebabkan kerugian yang besar pada pemain besar industri.

Cakera padat (compact disc/CD) yang mula diperkenalkan pada awal 1990-an mempunyai ruang storan yang lebih besar berbanding kartrij. Oleh kerana itu, ramai pembangun dan penerbit permainan video mula mengambil langkah untuk beralih ke medium CD-ROM. Pada mulanya usaha untuk menyalin satu cakera padat ke cakera padat yang lain adalah sangat sukar dek kerana ketiadaan mesin (ataupun hardware) yang sesuai untuk penyalinan. Tetapi, seiring dengan perkembangan teknologi, proses penyalinan juga menjadi semakin mudah. Maka bermula dari saat itu, para pembangun permainan video mula meletakkan perlindungan salinan bagi setiap permainan video yang mereka keluarkan. Sebagai permulaan, pembangun meletakkan fail dummy ke dalam kod permainan video mereka untuk memperdayakan perisian penyalinan cakera padat (CD- ROM Burning Software), meletakkan serial keys, ataupun serial number yang berbeza bagi setiap pek permainan video dan banyak lagi langkah perlindungan salinan yang diambil. Pun begitu, sang lanun sentiasa berjaya mencari ruang untuk melakukan pembaikan dan berevolusi seiring dengan perkembangan teknologi maklumat. Akibat dari itu, para pembangun mula beralih ke arah langkah yang terbaru, DRM (Digital Rights Management).

Era DRM

DRM pada awal perlaksanaan menggunakan third-party software seperti SafeDisc, SecuROM dan juga Starforce.  Perisian seperti SafeDisc berfungsi dengan meletakkan digital signatures dan juga nombor siri yang berbeza bagi setiap cakera padat yang dicetak. Tetapi ada juga perisian seperti Starforce dan juga SecuROM yang pergi lebih jauh lagi dan boleh juga dikatakan berfungsi sebagai malware, satu langkah yang agak drastik dalam kaedah perlindungan salinan. Pada lahiriahnya, walaupun langkah tersebut nampak baik dalam melindungi hak reka cipta, tapi disebaliknya ia menyebabkan masalah ketidak-stabilan pada komputer pengguna. Permainan video seperti Splinter Cell: Chaos Theory yang dilengkapi dengan Starforce mengambil lanun masa sehingga lebih daripada setahun (422 hari) untuk melakukan “crack” (saya pasti anda semua ingat istilah ini) tetapi sering dikritik pengguna oleh kerana masalah ketidakstabilan yang membelenggu permainan video tersebut.

Apabila internet dan ruang maya mula meledak, wujudlah bentuk DRM yang baru yang dipanggil sebagai pengedaran atas talian ataupun “online distribution”. Wujudlah platform-platform seperti Origin (untuk permainan video dari EA), UPlay (untuk permainan video dari Ubisoft), Games for Windows Live (yang dibangunkan oleh Microsoft) dan yang paling popular sekali Steam (yang dibangunkan oleh Valve). Melalui platform pengedaran atas talian seperti ini, setiap permainan video akan disahkan keasliannya dan platform ini akan memastikan permainan video tersebut tidak boleh disalin cetak ke mana-mana medium yang lain. Ini membawa kepada satu lagi langkah DRM yang masih digunapakai sehingga sekarang, iaitu pengaktifan atas talian (online activation).

Pengaktifan atas talian mewajibkan yang setiap permainan video perlulah diaktifkan melalui atas talian sebelum boleh dimainkan. Ini menyukarkan langkah para lanun yang perlu memperdaya authentication server bagi membolehkan permainan video ini dimainkan. Ada para pembangun permainan video yang pergi lebih jauh lagi dalam perlindungan salinan, iaitu dengan mewajibkan setiap permainan video hanya boleh dimainkan di atas talian. Ini menyulitkan para pengguna yang perlu memastikan sambungan internet mereka sentiasa stabil jika mereka ingin bermain permainan video kegemaran mereka. Permainan video seperti Assassin’s Creed II dan juga Diablo III menggunakan kaedah ini. Walaupun langkah ini nampak mampan, tetapi ianya tidak disukai oleh ramai pengguna menyebabkan kaedah ini turut sama tidak digemari oleh pembangun permainan video.

Begitulah evolusi cetak rompak dan juga langkag membendungnya. DRM walaupun satu langkah yang bagus untuk melindungi hak reka cipta dan kreativiti pengusaha dan pembangun permainan video, namun ianya banyak dikritik sebagai satu langkah yang menghalang persaingan dan membantutkan inovasi. Disebabkan itu, ada juga para pembangun permainan video yang mengambil langkah alternatif bagi melindungi hak reka cipta mereka.

Antaranya adalah perisian third-party seperti FADE. FADE tidak seperti perisian DRM yang lain, tidak menghalang atau menyukarkan usaha para lanun untuk membuat salinan. Namun begitu FADE mengambil langkah nakal dengan menyusahkan para pengguna yang membeli salinan cetak rompak. Ini dilakukan dengan melakukan kerosakan pada rekaan permainan video itu sendiri sehingga tahap ia tidak boleh dimainkan. Selepas itu, para pembangun permainan video pun mula mengambil langkah yang sama. Antaranya sebagai contoh, adalah dengan menghilangkan ciri-ciri penting pada permainan video tersebut (Operation Flashpoint), meletakkan musuh yang kuat pada awal permulaan permainan video (Serious Sam), dan menggantikan wajah karakter-karakter wanita yang cantik kepada wanita tua yang hodoh (The Witcher 3). Langkah yang nakal ini tampak sama berkesan dengan DRM kerana ia memberi kesan lansung kepada para pengguna. Ia dikenali sebagai Digital Restriction Management.

Ada juga antara pembangun permainan video yang menentang terus DRM. Contoh yang paling terbaik adalah penerbit permainan video popular, CD Projekt. CD Projekt mengambil prinsip anti DRM berdasarkan pengalaman mereka sendiri sebagai lanun cetak rompak. Mereka mendapati yang kebanyakan pemain permainan video ikhlas untuk membayar dan membeli permainan video jika permainan video itu sendiri berbaloi untuk dimiliki. Ini bertepatan dengan data penjualan Baldur’s Gate yang diedar mereka di Poland (boleh rujuk artikel saya sebelum ini). Kenyataan ini disokong oleh data kajian melalui kaji selidik oleh seorang pekerja Intel, Matt Polyhar. Beliau menjangka yang sebenarnya lanun cetak hanya memiliki 15% sahaja bahagian daripada keseluruhan pasaran global.

Kesimpulan

Terbaharu, wujud perisian third party DRM yang menyebabkan langkah untuk menyalin cetak rompak menjadi hampir mustahil. Diberi nama Denuvo, ianya melakukan encryption dan decryption sentiasa bagi memastikan yang permainan video tidak mampu di “crack” oleh lanun cetak rompak. Pun begitu, ramai pengguna dan peminat permainan video mengkritik Denuvo dan menuduh Denuvo sebagai penyebab banyak ketidakstabilan permainan video pada awal pelancaran. Ditambah lagi dengan perlancaran permainan video di platform PC di dekad ini yang sering dibelenggu masalah dan kesulitan, Denuvo selalu menjadi punching bag dalam isu tersebut walaupun pada hakikaktnya Denuvo tidak mempengaruhi prestasi permainan video.

Disebabkan itulah, langkah alternatif yang diambil oleh pembangun permainan video seperti CD Projekt mula diberi perhatian. CD Projekt yang mengambil langkah mesra pengguna (seperti memberi kandungan percuma, servis sokongan yang berterusan dan juga polisi free-DRM) berjaya membuktikan yang langkah yang tidak terlalu mengongkong juga berkesan. Setiap iterasi The Witcher dijual lebih banyak berbanding yang lepas tanpa sebarang DRM dilaksanakan. Adakah ini bermakna yang langkah alternatif adalah lebih baik dari DRM? Oleh kerana kebanyakan negara mengharamkan kegiatan cetak rompak, kita tiada data dan bukti yang kukuh untuk membuat perbandingan. Jadi kajian secara kaji selidik jugalah kaedah yang terbaik. Oleh itu, saya serahkan kepada pembaca sendiri untuk menilai.

Rujukan:

LGR (Oktober, 2012), “LGR – History of DRM & Copy Protection in Computer Games”. YouTube

Thoman,Peter (Mac, 2018), “Tested: Denuvo DRM has no performance impact on Final Fantasy 15”. PCGamer.

PCGamer(September, 2017),” The best in-game piracy punishments”. PCGamer

Birnbaum, Ian (Ogos,2016), “The state of PC piracy in 2016. PCGamer

Orland, Kyle (September, 2017), “EU study finds piracy doesn’t hurt game sales, may actually help”. ArsTechnica


Apa Jadi Pada Anak Count Dracula?

Pengaruh Uthmaniyah di Eropah Timur mungkin tidak begitu bermasalah, jika empayar tersebut mengamalkan agama Kristian.

Tetapi Sultan Uthmaniyah beriman demi Islam, sekali gus mencetuskan perbalahan besar antara dua kawasan ini.

Eropah Timur merupakan sebuah rantau Kristian. Salah satu negara di situ ialah Wallachia yang wujud atara tahun 1330 hingga 1859. Wallachia pula berkongsi sempadan antara dua empayar besar, iaitu Uthmaniyah dan Hungary.

Jadi secara tidak langsung, ia menjadi zon penampan yang memisahkan kuasa ini. Walau bagaimanapun, lama-kelamaan Wallachia terpaksa masuk campur dalam urusan Uthmaniyah dan Hungary.

Sudahlah Uthmaniyah dipimpin raja beragama lain. Malah bangsa juga lain; jadi orang ramai mudah melihat Uthmaniyah sebagai penyer.ang.

Untuk menyelamatkan Wallachia daripada Hungary, pihak Uthmaniyah bersetuju untuk melepaskan Vlad III Dracula dan adiknya Radu. Uthmaniyah berharap yang Vlad akan menjadi penguasa di Wallachia.

Tetapi Vlad ditewaskan Hunyadi yang meletakkan Vladislav II Danesti sebagai penguasa negara.

Vlad terpaksa hidup dalam buangan di Moldavia, dibawah perlindungan bapa saudara sendiri iaitu Raja Bogdan II. Persinggahan beliau tidak lama. Kerana Vlad mahu mendapatkan semula kuasa yang diram.pas. Pada Oktober 1451, angin geopolitik beralihan apabila Hunyadi mahu menyokong Vlad yang jauh lebih baik.

Kejatuhan Konstantinopel memberikan lokasi sangat strategik untuk Uthmaniyah. Hungary tahu yang Mehmed II sekarang lebih mudah menumpukan perhatian pada kestabilan rantau di Eropah Timur.

Ketika ini pula, Vlad III memimpin angkatan sendiri untuk mendapatkan Wallachia semula. Baginda berjaya, akhirnya membµnµh Vladislav II. Tiga tahun kemudian, Vlad mencari pasal dengan Uthmaniyah. Mehmed II sekadar menghantar dua orang anggota untuk berbincang tentang tunggakan ufti. Vlad pergi membµnµh dua anggota ini.

Perkembangan di Wallachia menyelamatkan Corinth buat sementara waktu. Mehmed II menghentikan pengepµngan sana untuk menyer.ang Wallachia. Awalnya, Mehmed II kena teruk.

Tetapi Vlad akhirnya dikh.ianati pihak sendiri, memberikan kemenangan pada Mehmed II. Katanya Vlad dibµnµh tidak lama kemudian, dan kepalanya dihantar kepada Mehmed II.

Putera Wallachia Seterusnya

Vlad III Dracula pernah berkahwin sebelum menjadikan Justina Szilagyi sebagai isteirnya. Perkahwinan pertama Vlad dianugerahkan dengan seorang putera bernama Mihnea cel Rau.

Sebelum berusia 20-an, Mihnea sudah kehilangan ayahandanya. Maka bermulalah perjalanan Mihnea dalam usaha untuk menjadi Putera Wallachia.

Baginda memimpin satu siri ser.buan bersama bantuan ahli-ahli bangsawan yang berpihak kepada Vlad dulu. Hasrat Mihnea akhirnya tercapai pada tahun 1508, apabila baginda menguasai Wallachia.

Tetapi sistem politik Wallachia terlalu bergelumangan dengan masalah kebangsawanan. Majoriti bangsawan akhirnya bangkit menentang Mihnea. Mereka bersetuju yang Eropah Timur harus bebas daripada anc.aman Turki.

Akhirnya mereka berganding bahu bersama Turki secara tidak langsung untuk menjatuhkan Mihnea. Apa yang berlaku pada Vlad akhirnya berulangan pada anak sendiri. Apabila jatuh, Mihnea menumpang sekejap di Transylvania… mungkin mahu mempertimbangkan strategi seterusnya.

Apa yang melalui dalam minda Mihnea tidak terlintas dalam lembaran sejarah. Kerana Mihnea dibµnµh di hadapan Gereja Sibiu, meninggalkan takhta untuk diwarisi anaknya Mircea III Dracul. Mircea berkuasa tidak sampai enam bulan, sebelum dijatuhkan Vlad cel Tanar (yang juga dibantu Uthmaniyah).

Di sini jelas yang Wallachia memang celaru dari segi geopolitik. Vlad cel Tanar dibantu Uthmaniyah… tetapi pada 17 Ogos 1511, baginda menandatangani perjanjian bersama Hungary. Perjanjian ini mengandungi sumpah setia taat Wallachia pada takhta Hungary. Sama seperti nasib pendahulunya, Vlad juga diketepikan bangsawan sendiri.

Ini membuktikan bahawa masalah dalaman mampu membin.asakan sebuah negara. Ser.angan pihak asing memang satu perkara biasa. Tetapi apa yang jauh lebih bermasalah adalah jika orang sendiri menik.am belakang. Itulah nasib Vlad III Dracula dan anaknya Mihnea. Pihak bangsawan mungkin cenderung dengan sokongan pada Uthmaniyah.

Akan tetapi kecenderungan ini menunjukkan bahawa penyatuan negara jauh lebih penting berbanding usaha membetulkan keadaan dengan kehilangan penguasa secara bersiri.


Apa Peniaga Boleh Belajar Dari Khairul Aming?

Baru baru ini tular tentang seorang selebriti media sosial yang menjual sambal jenamanya sendiri dengan jumlah jualan sebanyak 10 ribu botol dalam masa 54 minit sahaja! Luar biasa bukan? Tapi pernah atau tidak kalian terfikir apakah yang beliau lakukan sampai berada di tahap itu dan apa yang anda boleh lakukan untuk menjadi seperti beliau? Para peniaga WAJIB baca ni!

Bila sebut tentang Khairul Aming, siapa je tak kenal kan? Semua sudah pasti boleh menggambarkan Khairul Aming walau tanpa menyebut nama beliau kepada orang lain. Khairul Aming telah membina namanya beberapa tahun yang lalu dengan berkongsi resepi masakan sepanjang bulan puasa selama 30 hari dengan 30 masakan. Dari situ beliau membina nama beliau untuk terkenal sebagaui seorang chef selebriti.

Orang sudah mengenali Khairul Aming sebagai seorang Chef Selebriti, jadi secara tidak lansung segala produk makanan yang dijual oleh beliau menjadi “kegilaan” rakyat Malaysia dan berdebar debar untuk merasa bagaimana air tangan seorang chef selebriti yang kerap kali berkongsi resepi masakan di media sosial.

Niche dalam bahasa Melayunya adalah skop. Pemilihan Niche ini adalah sangat penting bagi meyakinkan seseorang bahawa sesuatu bidang itu adalah kepakaran kita untuk meningkatkan lagi kredibiliti kita di mata pengguna media sosial.

Khairul Aming adalah sangat konsisten dalam memilih niche untuk membuat content beliau. Beliau secara konsistennya bertahun tahun menyediakan content content tentang masakan secara percuma kepada para penonton.

Jadi lama kelamaan kepercayaan terhadap beliau sudah terbentuk jika kita sebut sahaja soal makanan. Khairul Aming makan, Khairul Aming masakan. Korang pernah tertanya-tanya apa yang orang atau audience sebut tentang anda sejurus sahaja mendengar nama anda?

Khairul Aming ambil masa bertahun tahun tau untuk buat content, korang buat video takde orang like sikit dah give up, macam mana?

“Hey, Whats Up Guys?”, ini adalah tagline yang digunakan oleh beliau setiap kali memulakan bicara di setiap video beliau. Lama kelamaan, perkataan tu sudah tersemat di kepala seseorang dan hal ini akan membuatkan kita teringat kepada si penutur setiap kali mendengar perkataan itu.

Tagline ini penting kerana menggambarkan misi dan visi sesebuah syarikat atau branding itu. Oleh sebab itu pemilihan tagline itu haruslah mudah diingat dan ringkas tiada jargon. Seperti rangkaian makanan segera Mcdonals menggunakan I’m Lovin it.

Bila sebut tentang sambal, rata-rata rakyat Malaysia gemar memakannya. Sambal itu memang sukar dipisahkan dengan rakyat Malaysia. Makan nasi lemak, roti canai ataupun lontong semuanya mereka gemar memakan bersama sambal. Ringkas, mudah dan cepat. Buka buka terus makan. Harga sambal yang beliau jual juga adalah harga mampu miliki sekaligus memudahkan orang ramai untuk membelinya.

Bila sudah selesai membuat sesuatu perancangan, sama ada berjaya atau tidak, bedah siasat haruslah dibuat bagi mengesan sebarang kelemahan dan menambahbaik untuk masa hadapan.

Setelah jualannya habis beribu dalam masa beberapa minit, Khairul Aming terus membuat bedah siasat apa masalah yang dihadapi oleh beliau semasa atau selepas proses penghantaran tersebut.

Beliau memberikan beberapa kelemahan pada pihak beliau untuk membaikinya pada masa akan datang. Beliau juga merancangan menggunakan beberapa sistem untuk membaiki dan menaiktaraf servis perkhidmatan beliau pada masa akan datang.

Khairul Aming yang jual beribu botol dalam beberapa minit pun buat bedah siasat tau apa kelemahan yang terjadi sepanjang proses jualan. Jadi usahawan usahawan ini haruslah membuat kajian juga bagi meningkat kualiti untuk diberikan kepada pelanggan pada masa akan datang!


Misteri Gila Seorang Wanita Melahirkan Arnab dan Kucing

Entah kenapa benda-benda pelik mesti berlaku zaman dulu. Mungkin kerana kecelikan sains dan pengaruh buah mulut orang ramai.

Tetapi itulah hakikatnya, kerana pengalaman seorang pembantu bernama Mary Toft sudah menjadi sebutan sejarah.

Pada Ogos 1726, Mary mengalami kegµgµran kandungan. Namun lama-kelamaan, orang kian pelik… kalau gµgµr, kenapa perut masih membusung bulat semacam?

Semua terpinga-pinga dalam keadaan gelabah apabila Mary didakwa melahirkan arnab dan kucing.

Kata orang, anggota badan macam-macam haiwan keluar daripada liang peran.akannya.

Kejadian bermula pada 27 September 1726. Mary Toft mula bersalin ditemani ibu mertua dan jiran. Apabila bayi keluar, doktor dan bidan garu kepala.

Biasanya mereka akan memeriksa keadaan bayi… sebelum menyerahkan anak tersebut kepada ibunya. Tetapi masa itu, mereka sangat hairan kerana Mary melahirkan kucing tanpa hati.

Jadi mereka menghubungi pakar obstretrik untuk memeriksa Mary.

Sepanjang malam Mary katanya mengeluarkan macam-macam benda. Itulah tugas John Howard yang tiba keesokannya… beliau terperanjat habis. Cuma apa yang beliau boleh buat? Beliau hanya memantau saja… setiap hari, minggu dan bulan, macam seorang peniaga mengira stok barangan.

Dalam masa sebulan, Howard mengumpulkan bukti yang mana Mary mengeluarkan beberapa kaki mirip kucing… kepala arnab… sembilan anak arnab (yang ma.ti). Howard berkongsi cerita dengan saintis lain. Kisah akhirnya sampai pada telinga Raja George I. Mary Toft sudah popular.

Howard pula tidak melepas tangan. Beliau mengawetkan semua “perkara” yang keluar daripada rahim Mary. Macam bawang pula dibuatnya. Salah satu bahan dihantar untuk tatapan George I, yang menghantar sepasukan doktor.

Mereka ini tiba pada 15 November… juga terkejut melihat Mary melahirkan bang.kai arnab. Lalu mereka terus menjalankan siasatan. Nathaniel Saint Andre berpendapat bahawa kejadian ini tiada asas saintifik langsung, bahawasanya pengalaman Mary Toft adalah sesuatu yang berlandaskan sihir.

Tetapi anggota selain Nathaniel mempunyai soalan. Kenapa ada arnab masih bayi… kenapa ada arnab kelihatan berusia tiga bulan? Soalan paling utama: apa kebendanya semua ni? Atau dalam bahasa Inggeris: what the hell is going on here?

George I pun nekad menghantar jurubed.ah yang berpengalaman. Cyriacus Ahlers memang terkenal dalam dunia perubatan pada zaman itu. Membe.lah perut anak arnab itu, Ahlers menemuinya dalam keadaan sudah bernaj.is.

Siasatan mendalam mendapati naj.is arnab tersebut mengandungi sisa rumput kering dan jagung. Ini memang gila, sebab ada dua kebarangkalian serba pelik: 1) Mary Toft mempunyai ladang jagung dalam kemal.uannya… atau 2) bang.kai ini disumbat dalam kema.luan Mary Toft.

Mana Satu Sebenarnya?

Mary Toft mempertahankan bahawa kelahiran tidak normal ini adalah kerana kesilapannya sendiri. Bahawa sebelum ini, beliau pernah membuat seekor arnab terkejut. Ketahyulan ini memang senang dipercayai orang ramai, yang tidak tahu tentang unsur saintifik langsung.

Orang ramai pula berpendapat bahawa fikiran dan perasaan soerang ibu mampu menjejaskan fizikal kandungan dalam rahim. Ini memang betul… tetapi ada beza antara anak yang kurang upaya secara fizikal dan bang.kai arnab.

Pihak kesihatan sudah tahu apa yang sedang berlaku. Mana mungkin Mary Toft tanam jagung… sedangkan tempat situ tidak terkena cahaya matahari langsung (kiasan). Jadi satu cara saja untuk membetulkan fikiran orang ramai.

Mereka meminta Mary Toft buktikan dakwaannya di depan orang ramai. Bukan arnab yang keluar. Tetapi Mary pula kerap pengsan, didapati kerana jangkitan kuman.

Permainan Mary akhirnya kantoi selepas seorang pembantu didapati membawa arnab masuk dalam biliknya. Rupanya bang.kai haiwan disumbat dalam kema.luan Mary (mungkin dengan bantuan suaminya sendiri).

Selepas diµgµt pihak kesihatan, Mary akhirnya mengaku segalanya.

Pihak media mengutuk doktor-doktor yang terlibat dalam kes ini. Jelas sekali mereka telah membuang masa. Reputasi mereka pun terbµrai teruk.

Nathaniel Saint Andre ma.ti dalam keadaan miskin gila-gila kerana hilang kepercayaan orang awam. Mary Toft pula dihµkµm penj.ara selama beberapa bulan.

Tidak boleh bayang kalau pen.jara dulu sama seperti hari ini. “Aku masuk penj.ara sebab rom.pak bank. Kau pula buat apa?” Soalan yang bernas… dijawabnya, “aku beranak arnab.”


Politik WHO Yang Membuatkan Covid-19 Semakin Teruk

Ketika virus Covid-19 mula memberikan kesan kepada operasi wilayah Hubei, sudah ada banyak gesaan awam agar perjalanan terhad dikenakan ke atas pelancong China.

Tetapi disebabkan WHO ketika itu merendah-rendahkan ancaman wabak ini, maka sebahagian negara termasuk Malaysia menganggap pelaksanaan sekatan ke atas pelancong China adalah sesuatu yang tidak munasabah dan exaggerate. Sehinggakan kumpulan pendesak digelar coronapalatau atau Covid-19 dianggap kecil berbanding Denggi dahulu.

Kenapa WHO jadi begini?

Jawapannya politik.

Tedros Adhanom Ghebreyesus, Pengarah WHO sebenarnya adalah orang politik. Beliau adalah DG pertama yang dilantik bukan daripada kalangan doktor perubatan walaupun thesis PhDnya adalah dalam bidang kawalan wabak malaria.

Tedros adalah bekas Menteri Luar Habsyah (Ethiopia) dan merupakan ahli majlis eksekutif Tigray People’s Liberation Front (TPLF). Beliau juga adalah sebahagian daripada DERG iaitu kerajaan junta yang menggulingkan Raja Habsyah terakhir, Haile Selassie I pada tahun 1974

Fahaman DERG adalah Marxist – Leninist.

Apabila Tedros tercalon dalam senarai akhir DG WHO pada tahun 2017, China adalah negara utama yang berusaha melobi negara-negara Afrika dan Amerika Selatan untuk mengundi Tedros.

Benda yang China buat ni sebenarnya logik. Sebab ketika Tedros menjadi Menteri Luar Habsyah, negara itu adalah kunci kepada dasar ‘One Belt One Road’ sampai digelar sebagai Little China in Africa. Jadi China memang mahukan individu yang pro mereka dalam mengetuai badan-badan dunia yang signifikan.

Benda ni menjadi cabaran kepada PM Habsyah baru Abiy Ahmed Ali – seorang Muslim teknokrat yang dilantik pada 2018 untuk mengubah dasar2 ekonomi negara daripada terlalu bergantung kepada China.

Abiy ni bagus sebab dia berani buat perikatan politik yang tendang terus group TPLF daripada kabinet walaupun mereka sangat berpengaruh. Sebaliknya dia bentuk kabinet teknokrat daripada orang muda dan profesional yang ada pengalaman antarabangsa untuk reform ekonomi Habsyah

Kunci dia: Kerajaan Teknokrat

Sambung balik, jadi apabila Tedros berjaya menang jawatan DG WHO atas bantuan China, banyak pihak mula melihat tindak tanduknya yang sangat pro kepada kuasa besar itu. Malahan antara benda bangang yang Tedros buat adalah bila dia cuba lantik seorang diktator Afrika sebagai Duta Muhibbah (Goodwill) WHO

Ce teka siapa. Teka teka.

Ya.. Robert Mugabe 🤣

Mujurlah semua orang mengamuk sampai ke tahap desak Tedros letak jawatan. Tak sampai 2 hari, Tedros terpaksa tarik balik cadangan tersebut.

Bila Covid-19 merebak ke China, Tedros terbang ke Beijing dan mengadap Xi Jin Peng. Apa yang dia sebut lepas tu? Dia puji ‘kejayaan’ China mengawal wabak dan bagitahu China ni layak kena tabik spring sebab dah lockdown Wuhan. Jadi tak ada keperluan mana-mana negara untuk laksana travel ban.

Kenyataan inilah yang akhirnya dijadikan dalil oleh kerajaan kita pada ketika itu sampai keluar perkataan-perkataan tak manis macam coronapalatau. Naif.

Naiflah sebab kita terima 100% kenyataan orang politik sedangkan kita ni ada kedaulatan sendiri. Apa-apa kenyataan orang politik terhadap sesuatu isu yang ada kepentingan pada dirinya patut diambil ‘with a pinch of salt’.

Sampailah pertengahan bulan ini selepas Jerman berani bertindak sendiri dengan isytihar wabak COVID-19 sebagai pandemik global, barulah WHO isytihar benda yang sama.

Ketika itu semua dah tak terkawal.

Jauh berbeza apabila WHO menangani wabak SARS pada 2003. Masa itu walaupun pesakit SARS cuma sekitar 2000-3000 orang, WHO dah berani keluarkan nasihat perjalanan yang melarang sebarang kemasukan pelancong ke seluruh China. Sebab itu SARS ini walaupun berbahaya, kesannya jauh lebih rendah kepada dunia berbanding COVID-19

DG WHO ketika itu adalah Gro Harlem, seorang doktor perubatan Norway. Teknokrat dan bukan orang politik

Kunci: Teknokrat

Sekarang ini, Tedros sudahpun menerima tekanan global untuk meletak jawatan. Petisyen di laman Change .org sudahpun memperoleh lebih setengah juta tandatangan.

Sebab hakikatnya, kesan Covid-19 tidak akan seburuk ini jika Tedros mengenepikan kepentingan politiknya ketika bertindak. Politik adalah punca sebenar krisis yang kita hadapi hari ini.

Apa yang kita boleh belajar:

1. Kerajaan mesti dibentuk dengan asas teknokrat. Kerajaan atau badan yang dibentuk berdasarkan asas kepentingan politik tidak akan efisien dan berkesan

2. Setiap negara ada kedaulatan. Kita tak perlu jadi apologetik atau sekadar mengikut-ngikut apabila melibatkan kepentingan tanah air

3. Jangan hina rakyat. Sentiasa address concern rakyat. Kunci kepada keteguhan negara adalah penyatuan rakyat.

Peperangan tidak akan dimenangi sekadar dengan kekuatan senjata. Ia hanya boleh dimenangi dengan kepercayaan kepada kerajaan dan perpaduan seluruh warganya.

Jangan bimbang. Sebesar manapun perang, kita akan menang.

Kita sentiasa akan menang.

Kerana kita ada Tuhan. Dan Dia tidak akan meninggalkan kita sendirian


Karakorum – Ibu Kota Monggol

Pada kurun ke-13 Masihi, tidak keterlaluan andai kita menyebutkan Karakorum sebagai salah sebuah kota paling penting di dunia. Kota tersebut berperanan sebagai ibu kota Empayar Monggol.

Sejak mengalami kehancuran, lokasi Karakorum lenyap dimamah zaman. Namun, sisa runtuhan Karakorum kemudiannya berjaya ditemukan semula dan menerusi gabungan usaha arkeologi dan penyelidikan teks sejarah, ilmuwan berupaya melengkapkan bayangan rupa kota itu pada zaman kemuncaknya.

SEJARAH AWAL KARAKORUM

Karakorum (juga dieja sebagai Khara-khorin, Har Horin, Kharakhorum, dan Qara Qorum) merupakan sebuah tapak bersejarah yang terletak di Lembah Orkhon, utara Monggolia. Kawasan ini sudah pun dihuni sejak sebelum kemunculan Monggol lagi.

Rekod-rekod arkeologi mendapati Karakorum bermula sebagai petempatan khemah bagi leluhur Uighur sekitar kurun ke-8 atau ke-9 di Zaman Gangsa. Hanya pada era terkemudian, iaitu pada tahun 1220 Masihi, barulah Karakorum dijadikan sebagai sebuah petempatan kekal oleh Genghis Khan.

Kawasan di sekeliling Karakorum tidaklah subur untuk bercucuk tanam. Namun, faktor yang mendorong Genghis Khan untuk memilih Karakorum adalah lokasi strategiknya yang terletak di persimpangan utara-selatan dan timur-barat Laluan Sutera. Dalam erti kata lain, kota ini menyimpan potensi besar untuk tumbuh sebagai sebuah kota perdagangan yang signifikan. Karakorum juga berfungsi sebagai pangkalan Genghis Khan semasa melancarkan serangannya ke atas China.

ISTANA KHAN DI KARAKORUM

Walaupun kota Karakorum didirikan oleh Genghis Khan, tidak banyak pembangunan berlaku pada eranya. Hanya pada zaman pemerintahan Ogedei Khan si pengganti Genghis Khan, barulah Karakorum mula berubah menjadi sebuah kota yang gemilang – sesuai dengan statusnya sebagai ibu kota Empayar Monggol.

Pada tahun 1235, Dinasti Jin dihancurkan oleh Monggol dan kerja-kerja pembinaan lanjut pun dijalankan di Karakorum. Sebuah istana yang disokong oleh 64 batang tiang kayu di atas batu granit dibina sebagai kediaman Khan Agung. Tembok lumpur juga dibina di sekeliling kota bagi tujuan pertahanan.

Karakorum terus menyandang posisi sebagai ibu kota Empayar Monggol sehingga tahun 1264, sebelum Kublai Khan memindahkan pusat pemerintahannya ke Khanbaliq. Kira-kira tiga tahun kemudian, Karakorum ditinggalkan hampir secara total.

Pada tahun 1368, Bilikt Khan, iaitu pemerintah terakhir Dinasti Yuan, diusir dari Beijing dan beliau membawa diri ke Karakorum. Sebahagian kota itu lalu dibina semula. Pun begitu, Dinasti Ming yang menggulingkan Dinasti Yuan bertindak menghambat penyokong-penyokong setia Yuan hingga ke Monggolia. Justeru sekitar lewat kurun ke-14 Masihi, Karakorum dihancurkan oleh mereka.

POKOK PERAK KARAKORUM

Menerusi catatan para pengembara di zaman pertengahan, perincian-perincian tentang Karakorum pada era kemuncaknya dapat dipelihara. Salah seorang penulis yang menyumbang jasa dalam hal ini ialah William dari Rubruck. Beliau merupakan seorang mubaligh Flemish Franciscan yang berkhidmat di istana Monggol sebagai duta Raja Louis IX dari Perancis.

William mencatatkan bahawa pada era pemerintahan Mongke si Khan Agung yang ke-4, terdapat seorang penempa emas dari Paris yang bernama William Bouchier di Karakorum. Beliau bertanggungjawab menghasilkan sebatang pokok perak yang ditempatkan di gerbang istana khan.

Di bawah pokok tersebut terdapat empat patung singa daripada perak yang mengalir keluar susu kuda betina dari mulut mereka. Selain itu, terdapat juga empat patung ular yang bertatah permata melilit pada pokok itu tadi, di mana setiap satunya memancurkan minuman yang berbeza.

William juga mencatatkan bahawa kota itu mempunyai 12 buah kuil pagan, dua buah masjid, dan sebuah gereja. Hal ini mengisyaratkan wujudnya kepelbagaian dan keharmonian agama di Karakorum.

PENEMUAN SEMULA KARAKORUM

Setelah dihancurkan, Karakorum secara bertahap tetapi pasti hilang daripada ingatan manusia. Hanya pada tahun 1889, barulah lokasi Karakorum dikenal pasti oleh dua orang Orientalis Russia yang kebetulan sedang menumpah khidmat di sana pada waktu itu. Ekskavasi-ekskavasi arkeologi di tapak berkenaan dimulakan pada kurun berikutnya.

Antara lain, ekskavasi-ekskavasi yang dikelolakan berupaya menemukan tanur tembikar, bengkel penempaan besi, dan sebuah tanah perkuburan Muslim. Walaupun ahli-ahli arkeologi yang terlibat dalam cari gali di Karakorum pada 1940an itu yakin bahawa apa yang mereka temukan itu adalah runtuhan istana khan, hasil ekskavasi-ekskavasi yang lebih terkini menemukan hasil yang berbeza dengan dakwaan tersebut.

Diandaikan bahawa apa yang disangka sebagai istana oleh ahli-ahli arkeologi lalu hanyalah sebuah kuil. Apapun, diharapkan lingkungan arkeologi dapat terus mendedahkan sejarah-sejarah yang sejak sekian lama hilang dari ingatan kita.

TERJEMAHAN:

Wu Mingren. (10 Oktober 2018). Karakorum: A Silver Tree and Other Unique Elements of a 13th Century Mongol Capital. Ancient Origins. https://www.ancient-origins.net/ancient-places-asia/karakorum-0010820


Bagaimana Secret Service Menjaga Seorang Presiden?

Abraham Lincoln menubuhkan Bahagian Secret Service pada 14 April 1865. Esoknya beliau ditembak mati tetapi Secret Service sebenarnya ditubuhkan dibawah Jabatan Perbendaharaan untuk memerangi wang haram.

Ketika itu satu pertiga daripada dolar Amerika Syarikat dicetak secara haram. Secara berperingkat, Secret Service semakin berkembang sampai menyiasat kes pembu-nuhan, rompakan bank dan perjudian haram.

Selepas William McKinley dibu-nuh pada tahun 1901, pihak Kongres meminta supaya Secret Service mula menjaga keselamatan Presiden Amerika Syarikat.

Sejak hari itu banyak usaha pembu-nuhan berjaya digagalkan. Hanya John F. Kennedy sahaja tidak bernasib baik. Jadi bagaimana Secret Service buat kerja?

Pertama sekali anggota-anggota Secret Service mengunjungi sesuatu tempat tiga bulan sebelum tarikh kedatangan presiden untuk bekerjasama dengan semua pihak.

Kunjungan ini adalah untuk mengosongkan ruangan udara pada tarikh kedatangan, menyediakan jalan untuk kenderaan rasmi dan melatih direction untuk ke hospital berhampiran jika ada masalah.

Semua ini tersedia sebelum Air Force One berlepas lagi. Ketika itu juga, sebuah pesawat mirip Air Force One sudah tersedia di destinasi kalau apa-apa jadi pada Air Force One pertama.

Kiranya Air Force One hanyalah codename – ada pesawat rasmi; ada pesawat backup. Kedua-duanya ada kelengkapan yang tidak pernah dipertontonkan dalam televisyen. Semua orang pernah nampak jet-jet pejuang yang mengiringi Air Force One.

Namun apa yang orang tidak tahu, Air Force One juga diiringi enam pesawat lain yang membawa ratusan staf (termasuk Secret Service) dan kargo seperti helikopter, limosin dan peralatan komunikasi.

Anggota-anggota ini menggunakan teknologi canggih untuk mengawasi persekitaran Presiden Amerika Syarikat.

Sesiapa sahaja yang dicurigai mereka akan dilabel Kelas 3 dan kebiasannya, mereka akan dihalau untuk pergi jauh.

Di hotel pula, Presiden Amerika Syarikat takkan menggunakan pintu hadapan (yang berpusing). Secret Service akan membawa melalui dapur misalnya dan semua pekerja hotel akan diteliti terlebih dulu.

Sementara Presiden menikmati keselasaan hotel, beliau tetap akan dijaga. Ketiga-tiga tingkat akan dipenuhi Secret Service: tingkat atas, tingkat bilik dan tingkat bawah.

Malahan semua bilik di ketiga-tiga tingkat ini perlu dikosongkan. Secret Service akan menguruskan kelengkapan seperti katil, lampu dan telefon sebagainya untuk memastikan tiada alat pendengar atau bahan letupan. Kiranya barangan ini pun mungkin dibawah sekali.

Malah dalam tandas pun Secret Service akan ikut sekali. Jadi stress jugalah kalau jadi Presiden Amerika Syarikat.

Artikel juga boleh dibaca di portal kewangan dan ekonomi kami iaitu The Outlook.


Terapi Judo Membantu Warga Emas

Bagi peminat sukan seni mempertahankan diri, pasti ramai yang masak dengan sukan seperti judo, karate dan silat. Sesetengah daripadanya menjadi sukan elit bertaraf antarabangsa dan dipertandingkan di temasya seperti Sukan Olimpik atau Sukan Asia. Tetapi siapa sangka, ia juga boleh diaplikasikan sebagai aktiviti pemulihan kecederaan seperti dilakukan pengamal terapi judo.

Melihat sejarah sukan berkenaan selama berdekad-dekad lamanya, ia dipecahkan kepada dua cabang. Sappo atau kaedah bvnvh/menewaskan musuh dibangunkan sebagai sukan Olimpik manakala kappo atau kaedah pemulihan pula menjadi teras kepada terapi judo.

Bagi ahli judo, mereka memanfaatkan pengetahuan mereka tentang anatomi tubuh manusia termasuk sendi dan saraf untuk menewaskan musuh. Tetapi menerusi kappo, pakar terapi judo berusaha mempercepatkan mekanisme pemulihan badan secara semulajadi untuk merawat kecederaan yang tidak memerlukan pembedahan atau rawatan di hospital.

Bagi Hiroyuki Mitsuhashi, seorang eksekutif Persatuan Terapi Judo Jepun, pakar terapi judo dianggap pakar khas yang merawat kecederaan seperti patah tulang, lebam atau terseliuh. Tambahnya semasa ditemubual AFP, “Daripada melakukan pembedahan seperti yang dibuat oleh pakar bedah ortopedik, kami menggunakan tangan kami untuk memulihkan pesakit.”

Ketika ini, terdapat 73,000 pakar terapi judo yang bekerja di lebih 50,000 klinik di Jepun. Syarat menjadi pakar terapi judo mudah saja iaitu pengamal bukan saja mempunyai latar belakang perubatan tetapi wajib mempunyai pengalaman dalam sukan judo. Mereka menjadi rujukan popular atlet pelajar dan individu yang menderita kesakitan akibat kecederaan lama walaupun ia dianggap sembuh oleh pakar perubatan konvensional.

Keadaan ini dialami ejen pelancongan, Yoshie Takahashi, 59, apabila dia mengalami kecederaan patah pergelangan tangan kanan pada awal Januari. Walaupun mendapat rawatan di hospital, imbasan terbaru sinar-X menunjukkan ia gagal merawat kecederaan yang dialaminya.

Justeru, ini mendorongnya bertandang ke klinik Mitsuhashi di mana dia menggunakan kaedah terapi judo untuk memanipulasi sendi dan menyusun kembali tulang yang patah. Semasa di situ, Takahashi menerima pelbagai rawatan termasuk merendam pergelangan tangannya yang cedera dalam tab berisi air panas dengan gelombang ultra-bunyi.

Bila ditanya pengalamannya menggunakan kaedah terapi judo, dia berkata, “Saya merasa lebih selesa di sini. Saya merasa kurang sakit. Saya fikir pakar terapi judo amat mementingkan kebajikan pesakit. Mereka mempunyai pendidikan yang baik dan menerangkan dengan jelas apa yang berlaku agar dapat difahami.”

Selain membantu merawat kecederaan, pakar terapi judo dilihat memainkan peranan penting dalam mengekalkan kecergasan dan kesihatan warga emas Jepun. Perlu diingat, ketika ini 28% populasi negara Matahari Terbit itu terdiri daripada warga emas berusia 65 tahun ke atas.

Justeru, bukan satu rahsia ramai pakar terapi judo membuka kelas senaman berimpak rendah bagi membantu mereka kekal cergas dan tidak mudah jatuh. Salah seorang daripada mereka ialah Taisuke Kasuya dan telah mengajar senaman sebegini sejak 30 tahun lepas termasuk memasukkan elemen pernafasan perlahan daripada senaman taichi.

Tetapi pelopor sebenar senaman ini ialah bapa sukan judo moden, Jigoro Kano. Kasuya masih ingat salah satu pesanan pelopor sukan itu dan berkata, “Gunakan badan kamu sebaiknya. Itu akan membakar metabolisme dan menstabilkan keadaan mental kamu.” Tambahnya, “Tidak seperti senaman lain, kita mengaplikasikan falsafah senaman pada tubuh dan mental anda.”

Senaman sebegini memberi manfaat besar kepada warga emas terutama Yasue Ikezumi, seorang bekas ahli farmasi yang kini berusia akhir 70-an. Ikezumi yang telah mengikuti kelas Kasuya selama 15 tahun berkata, “Saya merasakan senaman ini berbeza dengan senaman-senaman lain. Sendi-sendi saya dirasakan lebih fleksibel.

“Saya sentiasa merasa kesakitan semasa berusia 60-an. Tetapi saya kini bakal berusia 80 tahun dan saya masih berupaya mengekalkan kecergasan saya. Ia seolah-olah satu peluang kepada saya untuk memulihkan kembali kesihatan saya.”

Pengamal judo dan guru seni mempertahankan diri, Koichi Haramaki mendedahkan senaman berasaskan pergerakan judo dapat menambahbaik keseimbangan diri dan mengelak ramai warga emas daripada jatuh.

Haramaki yang mengadakan kelas senaman mingguan bersama warga emas di dojonya di barat wilayah Wakayama menambah, “Tujuan utama bukanlah mereka (warga emas) menguasai pergerakan judo. Tetapi dengan berguling di atas tikar dan mempraktikkan gerakan, mereka menggunakan salur separuh bulat (bahagian dalam telinga yang mengawal keseimbangan) dan merangsang serebelum mereka.”

“Jika anda berlatih bagaimana untuk jatuh, pada akhirnya anda akan berhenti jatuh. Keseimbangan anda akan bertambah baik, “tambahnya semasa ditemubual AFP.

Melihat potensi judo bukan saja sebagai seni mempertahankan diri tetapi sebagai kaedah perubatan, penulis tertanya-tanya sekiranya silat juga boleh diaplikasikan dalam bentuk aplikasi yang lain. Tidak mustahil sekiranya ia dapat diadaptasi dalam pelbagai bentuk, ia secara tidak langsung mengharumkan seni mempertahankan diri kebanggaan orang Melayu itu.

RUJUKAN:

AFP. (2020). Judo therapy helps speed up body’s natural healing power. Free Malaysia Today. https://www.freemalaysiatoday.com/category/leisure/2020/07/19/judo-therapy-helps-speed-up-bodys-natural-healing-power/


Kisah Maharaja Rom Yang Ditanam Hidup-Hidup

Sejak Maharaja Augustus menjadikan kerajaan Rom sebagai sebuah empayar yang meluas dari semenanjung Iberia (Sepanyol dan Portugal) sehingga ke sejauh Mesopotamia, amat ramai maharaja bersilih ganti dan hanya beberapa maharaja saja yang berjaya memakmurkan empayar walaupun dikelilingi oleh ancaman luar seperti migrasi orang luar Rom dan konflik dalaman seperti isu rampasan kuasa.

Terdapat beberapa orang maharaja yang kita kenal kerana zaman pemerintahannya yang mempengaruhi empayar serta warga Rom seperti maharaja Caligula yang menonjolkan kekayaannya, maharaja Nero yang terkenal dengan isu ketidakpedulian baginda terhadap penempatan Rom yang terbakar, maharaja Vespasian yang menjayakan kempen penaklukan terutamanya menakluk Jrusalem, dan maharaja Commodus yang obses dengan kehidupan gladiatornya.

Namun, ada juga beberapa maharaja Rom yang sedikit dan tidak ada sebarang sumbangannya kepada kemajuan empayarnya, seperti maharaja Zeno yang saya akan bentangkan, serta kontroversi terhadap kemangkatan baginda sehingga dikatakan isterinya tidak membantu baginda apabila masih hidup dalam keranda.

Nama sebenar Zeno ialah Tarasis dan lahir di wilayah Isauria iaitu wilayah di kawasan timur Asia Kecil (Turki). Tarasis ialah berbangsa Isauria yang mempunyai bahasanya sendiri, berkahwin dengan isterinya bernama Arcadia yang berasal dari keluarga aristokrat kota Konstantinopel dan mempunyai dua orang anak perempuan yang bernama Hilaria dan Theopiste.

Sepanjang Tarasis memegang jawatan sebagai pegawai kerajaan di Konstantinopel, pencapaian terbesar beliau ialah mempertahankan kota tersebut dari serangan puak Hun yang diketuai oleh Attila pada tahun 447. Pada tahun berikutnya, beliau dilantik sebagai ahli konsul empayar Rom. Dari sinilah beliau menukarkan namanya kepada ‘Zeno’ bagi memastikan dirinya diterima oleh masyarakat Rom. Zeno kemudian berkahwin dengan Ariadne, puteri maharaja Rom Timur bernama Leo I (457 – 474) dan melahirkan anak lelaki bernama Leo II.

Tidak pasti apakah hubungan Zeno dengan isteri pertamanya selepas berkahwin dengan Ariadne, sama ada bercerai atau kematian isteri. Pada bulan Oktober 473, Leo I melantik Leo II sebagai pengganti baginda memerintah Rom Timur, kemudian pada 18 Januari 474, baginda telah mangkat. Walapun Leo II menjadi maharaja baru namun usianya begitu muda untuk memerintah iaitu berumur 7 tahun. Isteri Zeno bersama ibunya bernama Verina terus melantik Zeno sebagai pemangku Leo II sehingga anak mereka mencapai akal baligh.

Malang tidak berbau, maharaja Leo II telah mangkat kerana sakit, menjadikan Zeno menerima takhta sebagai maharaja Rom Timur baru pada 29 January 474. Sepanjang baginda memerintah Rom Timur, tidak banyak sumbangannya malah peristiwa yang menjadikan baginda popular seperti maharaja terdahulu kerana fasanya penuh dengan pemberontakan dari wilayah-wilayah luar Rom yang baginda harus tangani.

Maharaja Zeno juga satu-satunya maharaja yang menyaksikan keruntuhan empayar Rom Barat yang semakin tenat dengan pencerobohan kaum Goth yang tiada kesudahan. Baginda menyaksikan wilayah Itali yang merupakan pusat pemerintahan empayar Rom dirampas oleh jeneral perang Rom bernama Odoacer yang berbangsa Goth selepas menggulingkan maharaja Rom Barat bernama Romulus Augustus, kemudian melantik dirinya sebagai Raja Itali pada tahun 476.

Jadi, maharaja Zeno hanyalah maharaja yang memastikan Rom Timur tidak jatuh ke tangan kaum-kaum imigran seperti Goth walaupun terpaksa menyaksikan keruntuhan Rom Barat, tidak sempat melakukan sesuatu perkara yang menjadikan baginda diingati oleh rakyatnya.

Walau bagaimanapun, kemangkatan maharaja Zeno menjadi kontroversi bagi kalangan sejarawan kerana keanehan cara baginda mangkat. Baginda mangkat pada 9 April 491 disebabkan oleh jangkitan dalam usus atau kecederaan otak. Namun, menurut rekod oleh dua orang sejarawan Rom Byzantine dari abad ke-11 dan ke-12 Masihi bernama Joannes Zonaras dan George Kedrenos, baginda dimasukkan dalam keranda setelah disahkan mangkat kerana tidak sedar akibat meminum banyak air.

Apa yang para ahli gereja Holy Apostles di Konstantinopel tidak sedar semasa letakkan Zeno ke dalam keranda ialah baginda masih Hidup lagi. Setelah Zeno sedar, baginda mendapati dirinya berada dalam keranda dan berteriak meminta tolong supaya keluarkan dirinya dari keranda.

Yang anehnya, isterinya sendiri bernama Ariadne tidak mahu ahli gereja bukakan keranda dan biarkan ia berkunci walaupun sedar Zeno sedang bergelut selama 3 hari untuk pastikan sesiapa mendengar teriakkannya. Akhirnya baginda betul-betul mangkat akibat kekurangan oksigen dan kehausan.

Sehingga kini, tiada siapa tahu mengapa Ariadne tidak mahu selamatkan suaminya sendiri. Lagipun rekod kedua-dua sejarawan Rom Byzantine ini sajalah rekod sah mengenai kemangkatan maharaja Zeno. Mungkinkah ada motif Ariadne sendiri yang bersifat kejam sehingga sanggup biarkan suaminya sengsara di dalam keranda?

Kalau tengok balik apa yang Ariadne buat selepas kemangkatan Zeno, memang kelihatan ada motif. Ariadne memilih seorang ahli istana bernama Anastasius sebagai pengganti Zeno. Pilih pula bukan saja-saja. Ariadne kemudian berkahwin dengan maharaja baru ini. Maka pada masa ini, kita semua dapat renung balik siapa paling bersalah di sebalik ‘pengebumian’ Zeno…

Salah bukan pada Ariadne.

Salah juga bukan pada Anastasius.

Salah adalah pemain Liverpool.

Kalau anda meminati sejarah ketamadunan Rom, kami ada buku khas untuk anda semua! Jemput beli melalui: https://thepatriots.store/store/books/kitab-tamadun-rom/

RUJUKAN:

Stephen Mitchell, A history of the later Roman Empire, AD 284–641: the transformation of the ancient world, Wiley-Blackwell, 2007.

Gillan, Joanna. 23 June 2022. Emperor Zeno Was Accidentally Buried Alive and His Wife Refused to Save Him. Ancient Origins.


Claymore: Manga Fantasi Gelap Yang Menentang Norma Penindasan Wanita

Trigger warning buat SJW, artikel ini membedah karya yang mempunyai perkara pokok yang sensitif dan bukan untuk bacaan kanak-kanak bawah 18 tahun.

Claymore merupakan satu siri fantasi gelap atau dark fantasy karya Norihiro Yagi. Siri ini telah diadaptasikan menjadi manga dan juga anime. Claymore jika dibuat rumusan sekilas ia boleh diibaratkan sama sahaja seperti siri-siri genre fantasi gelap dari Jepun seperti Beserk dan yang terbaru sekali tentunya Goblin Slayer, jika siri-siri tersebut ditulis oleh penulis yang menghormati wanita. Dan juga ibarat jika Berserk ditulis oleh seorang individu yang sihat tubuh badan dan reti perhabis jalan cerita dengan lengkap tanpa hiatus yang berpanjangan.

Seolah sudah menjadi norma dalam siri-siri dari genre fantasi gelap untuk memaparkan kekejaman yang melampaui batas terhadap makhluk hidup dan khususnya kepada wanita. Perbuatan rogol, bunuh dan seksaan mental terhadap wanita itu perkara-perkara biasa yang kita akan temui dalam genre fantasi gelap. Claymore juga tidak dapat lari dari norma tersebut. Secara umumnya pembaca siri fantasi gelap tidak membaca genre ini untuk mencari tema persahabatan yang popular dalam genre Shonen (untuk remaja lelaki) atau juga tema cinta yang popular dari genre Shoujo (untuk remaja perempuan).

Apa yang pembaca genre fantasi gelap mahukan ialah tema kekejaman dunia sebenar serta kesan kekejaman tersebut terhadap mental manusia. Peminat genre ini mahukan falsafah berat dalam jalan cerita ataupun dalam bahasa kurang ajarnya jalan cerita yang lebih “tajam” atau edgy. Boleh dikatakan genre fantasi gelap lebih rapat dengan demografi Seinen (untuk lelaki dewasa) yang sudah mempunyai kemampuan mental untuk memahami jalan cerita yang sedemikian dan bukannya untuk kanak-kanak.

Terdapat satu
perbezaan yang ketara antara Claymore dan siri-siri fantasi gelap yang lain.
Golongan wanita di dalam Claymore biarpun ditindas dan diperlakukan dengan
kejam, mereka tidak berdiam diri dan lantas meletakkan diri mereka sebagai
watak utama dan menentang semula kekejaman dan penindasan tersebut. Biarpun
penentangan ini tidaklah begitu ekstrem ala-ala siri filem I spit on your grave ianya tetap ada dan wujud.

Sinopsis ringkas berkenaan Claymore. Latar belakang siri Claymore menggunakan latar ibarat zaman gelap Eropah. Claymore dalam siri ini merujuk kepada nama gelaran sekumpulan wanita yang membunuh makhluk-makhluk seperti syaitan yang dipanggil Yoma. Claymore dipanggil sedemikian rupa kerana senjata utama mereka ialah sebuah pedang besar (yang dipanggil claymore dalam Bahasa Inggeris).

Yoma mempunyai kebolehan untuk berubah bentuk badan untuk menyamar sebagai manusia dan kebolehan ini digunakan oleh Yoma untuk menyusup masuk ke dalam penempatan manusia. Kumpulan Claymore ini pula dihasilkan melalui eksperimen dan diuruskan oleh sebuah organisasi yang tidak bernama dan hanya dipanggil sebagai “the organisation” sahaja. Dunia dalam siri Claymore dibahagian kepada 47 kawasan dan setiap kawasan mempunyai sekurangnya seorang Claymore yang menjaga kawasan tersebut.

Kuasa Claymore dan juga Yoma boleh dikatakan berasal dari sumber kuasa yang sama yang digelar sebagai Yoki. Yoki jika digunakan secara berlebihan boleh menyebabkan seorang Claymore bertukar menjadi seperti Yoma bertaraf tinggi yang digelar awaken being ataupun makhluk yang dibangkitkan. Seperti siri fantasi gelap lain kebangkitan ini juga dikaitkan dengan unsur kehendak seksual. Disebabkan lelaki dikatakan mempunyai kehendak seksual yang jauh lebih tinggi dari wanita mereka lebih cenderung untuk bertukar menjadi awaken being.

Ini menyebabkan penghasilan Claymore lelaki dihentikan dan hanya wanita sahaja yang dibenarkan menjadi Claymore. Namun demikian dalam waktu tertentu wanita juga boleh bertukar menjadi awaken being lebih-lebih lagi apabila mereka mencapai tahap kematangan seksual secara mental dan fizikal. Oleh itu adalah normal apabila seorang Claymore merasakan diri mereka bakal “dibangkitkan” mereka akan menghantar satu notis berupa kad berwarna hitam kepada Claymore lain agar diri mereka dapat dibunuh dan dihalang dari bangkit.

Atas pengaruh kuasa Yoki rupa fizikal seorang Claymore mengalami perubahan mendadak. Mata mereka bertukar warna dan rambut mereka menjadi warna pucat biarpun belum mencapai tahap uban. Perubahan fizikal yang paling ketara ialah badan mereka mempunyai belahan dari bahagian dada hingga paras pusat mereka.

Belahan ini hanya dijahit dengan benang dawai dan tidak boleh sembuh selama-lamanya biarpun Claymore mempunyai kemampuan untuk sembuh dengan cepat dari luka badan. Atas-atas sebab ini Claymore juga turut digelar Silver Eyes Witches dan mereka amat ditakuti oleh masyarakat sekitar yang tidak mengangap Claymore sebagai manusia lagi.

Siri ini memberi fokus kepada seorang Claymore bernama Clare. Siri ini bermula dengan tindakan Clare menyelamatkan seorang kanak-kanak lelaki yang bernama Raki dari seekor Yoma yang telah memakan ahli keluarga Raki. Raki kemudiannya di pulau oleh penduduk kampungnya yang risau jika Raki juga seekor Yoma. Raki yang telah kehilangan tempat bergantung sekadar berjalan tanpa arah tuju dan mengekori Clare yang ketikan itu sedang meninggalkan kampung tersebut biarpun Clare cuba menghalang Raki.

Siri ini kemudiannya mengikuti perkembangan hubungan Clare dan Raki dalam tempoh Raki membesar yang mana Clare bertindak ibarat seorang ibu yang cuba melindungi Raki sewaktu Raki masih kanak-kanak, bertindak ibarat seorang kakak sewaktu Raki mula mencapai alam remaja, dan akhir sekali hubungan cinta antara Clare dan Raki setelah Raki dewasa.

Hubungan Raki dan Clare agak unik dimana ianya seolah berlaku secara terbalik sejajar dengan perkembangan tumbesaran Raki. Dalam tempoh ini juga Clare mula menyedari tentang realiti sebenarnya dunia yang didiaminya, asal usul Claymore dan Yoma dan juga peranan sebenar “the organisation”.

Sekiranya usia kamu
sudah mencecah 18 tahun siri Claymore ini satu siri fantasi gelap yang harus
kamu cuba baca lebih-lebih lagi jika kamu peminat siri Berserk dan Goblin
Slayer. Berbeza dengan Berserk yang kerap hiatus dan Goblin Slayer yang belum
tamat, siri Claymore telah pun tamat dengan jalan cerita yang lengkap pada
tahun 2014. Sebuah animasi juga telah dihasilkan oleh studio madhouse. Amaran
namun, lumrah alami kebanyakan siri animasi hasil studio Madhouse… tiada
musim kedua. Baca manganya jika ingin jalan cerita penuh.


Punca Sebenar Titanic Karam

Pada 31 Mac 1911, dianggarkan 100,000 orang berkumpul di dok di Belfast untuk menyaksikan pelancaran kapal terbaru White Star Line, RMS Titanic. Titanic merupakan kapal paling besar dan mewah pada zamannya dengan panjang lebih dari 800 kaki dan mempunyai ketinggian 175 kaki. Ia dilengkapi dengan teknologi terkini ketika itu termasuk panel kawalan elektrik, empat lif dan sistem komunikasi wayarles. Tetapi pada malam 14 April 1912, empat hari selepas bertolak dari Southampton, kapal tersebut berlanggar dengan aisberg di luar perairan Newfoundland dan karam. Apa sebenarnya punca kapal yang digelar tidak boleh tenggelam ini karam?

1. KEBAKARAN PADA TEMPAT SIMPANAN ARANG

Selepas menonton dokumentari Titanic: The New Evidence, wartawan Senan Molony mendakwa punca sebenar karamnya kapal Titanic bukannya akibat berlanggar dengan aisberg pada malam 14 April 1912. Sebaliknya beliau mendakwa punca sebenar kapal tersebut karam ialah wujudnya kebakaran pada tempat simpanan arang di bilik dandang sebelum ia meninggalkan pelabuhan Southampton. Kebakaran tersebut melemahkan struktur kapal dan perlanggaran dengan aisberg itu sebenarnya jauh lebih buruk dari apa yang disangkakan. Molony kemudian menunjukkan gambar di mana kawasan kebakaran itu berlaku yang menunjukkan tanda hitam pada bahagian tepi kapal. Gambar tersebut diambil di limbungan kapal Harland dan Wolff di Belfast, Ireland Utara pada April 1912 oleh John Westbeech Kempster, seminggu sebelum ia memulakan pelayaran sulungnya ke New York.

Kebakaran ini juga menjadi punca mengapa Kapten Edward Smith memutuskan untuk melajukan kapal dengan kelajuan penuh menyeberangi utara Lautan Atlantik walaupun kapal tersebut direka untuk keselesaan dan bukan untuk kelajuan. Pada Mesyuarat Tahunan Persatuan Geologi Amerika (GSA) 2004, seorang jurutera dari Universiti Negeri Ohio bernama Robert Essenhigh membentangkan satu teori mengapa kebakaran ini memaksa Titanic berlayar dengan laju. Essenhigh berkata, “Jika ada sebab untuk kapal itu bergerak laju, ia mesti sesuatu yang penting seperti kebakaran pada tempat simpanan arang yang perlu dipantau, terkawal dan boleh dipadamkan sebaik ia berlabuh.” Laporan GSA turut menambah, “Teknik standard untuk mengawal dan memadamkan api di kapal-kapal stim ialah meningkatkan kadar pemindahan arang dari tempat simpanan ke bilik dandang untuk mengurangkan timbunan arang. Dari situ, ia memerlukan kadar stim bertambah dan pertambahan kelajuan kapal.”

2. TERLEPAS AMARAN AISBERG

Operator radio, Jack Phillips tidak menyerahkan mesej terakhir yang diterima dari kapal SS Californian yang memberi amaran tentang aisberg kepada Smith. Alasan di sebalik tindakan ini ialah mesej tersebut tidak mengandungi akronim MSG (Masters’ Service Gram) yang memerlukan kapten untuk mengakui bahawa ia telah menerima mesej itu. Phillips menganggap mesej tersebut tidak penting dan tidak menyerahkan maklumat kritikal tersebut kepada Smith. Sebaliknya, dia meneruskan tugasnya seperti biasa dengan menghantar mesej penumpang kepada penerima di pesisir Cape Race, Newfoundland sebelum ia terkeluar dari jarak radio.

3. SALAH PUSING?

Satu dakwaan sensasi muncul membabitkan cucu pegawai kanan Titanic terselamat, Charles Lighttoller pada tahun 2010. Menurut Louise Patten, krew seharusnya diarahkan memusing bam kapal ke sebelah kanan berdasarkan arahan Pegawai Pertama William Murdoch. Malangnya apabila arahan tersebut sampai pada jurumudi, Robert Hitchins, Hitchins memilih untuk memusing kemudi ke sebelah kanan. Dengan tempoh empat minit untuk memusing haluan, tatkala Murdoch mengesan kesilapan jurumudi, ianya sudah terlambat dan secara tidak langsung membawa kepada karamnya kapal tersebut. Patten turut berpandangan sekiranya kapal berhenti di mana ia berlanggar, air laut tidak akan masuk mencurah-curah dalam bahagian kapal dan kapal berkemungkinan karam lebih perlahan, sekaligus memberi peluang kapal lain datang dan menyelamatkan penumpang atau senario paling baik, ditunda ke pelabuhan. Bagaimanapun menurut Patten, itu tidak berlaku kerana pengerusi White Star Line, J. Bruce Ismay didakwa mengarahkan kapal meneruskan pelayaran dengan perlahan. Versi peristiwa ini diadaptasi Patten dalam novelnya berkenaan tragedi Titanic, Good as Gold.

4. RIVET

Semasa ekspedisi pencarian Titanic yang diketuai saintis dan peneroka National Geographic, Robert Ballard menemui bangkai kapal malang itu pada tahun 1985, kapal tersebut dilihat pecah dan bukannya karam dalam keadaan ia masih sempurna. Ini mengundang rasa ingin tahu dalam kalangan para saintis mengapa ia berlaku sedemikian. Pada mulanya, keadaan besi yang lemah menjadi punca Titanic tenggelam. Tetapi selepas beberapa ujian diadakan, hanya bahagian besi lemah itu saja bermasalah sementara bahagian lain tidak mengalami masalah seperti itu. Ini mendorong pakar besi Tim Foecke dan Jennifer Hooper McCarty menyiasat rivet yang digunakan untuk memasang panel besi tersebut. 48 rivet yang ditemui dari kawasan bangkai mula diperiksa dan ia mengandungi slag, saki-baki dari proses peleburan yang menyebabkan besi lebih cepat rosak.

Selepas melihat arkib Harland dan Wolff, mereka mendapati cita-cita membina tiga kapal besar memberi tekanan besar kepada limbungan kapal. Foecke berkata, “Ini bukan masalah kos tetapi akibat tekanan masa, mereka mula menggunakan bahan-bahan berkualiti rendah untuk isi ruang.” Dan apabila Titanic berlanggar dengan aisberg, rivet besi yang lemah ini terkeluar dan membuka ruang besar pada badan kapal serta mempercepatkan proses kapal tersebut karam. Bagaimanapun, ia dibantah oleh bekas penjaga arkib Harland dan Wolff, Tom McCluskie kerana kapal sezaman Titanic, RMS Olympic turut dipasang dengan besi yang sama dan berkhidmat tanpa sebarang insiden selama 25 tahun.

5. AISBERG

Keadaan cuaca di utara Atlantik amat kondusif untuk aisberg yang berada di persimpangan Arus Labrador dan Angin Teluk berikutan keadaan air laut yang panas di situ. Menurut Richard Norris dari Institut Oseanografi Scripps, keadaan sebegitu menyebabkan aisberg, ais laut dan aisberg kecil tertumpu di sesetengah kawasan yang boleh menyebabkan perlanggaran dengan kapal-kapal.

Dan ini turut dipengaruhi satu fenomena aneh di mana ombak menolak aisberg sehingga berada di laluan Titanic. Fenomena yang dimaksudkan ialah fenomena bumi berada hampir dengan bulan dan matahari, persamaan yang berlaku lebih satu milenia lalu. Fenomena ini menerangkan bagaimana Titanic dan kapal-kapal lain bertembung dengan ais termasuk aisberg yang akhirnya menenggelamkan kapal yang dianggap tidak boleh ditenggelamkan.

Satu lagi fenomena yang menyebabkan sukar untuk Titanic mengelak dari berlanggar dengan aisberg ialah keadaan atmosfera yang menyebabkan ilusi optikal. Ini menyukarkan pemerhati Titanic dari melihat dengan jelas aisberg. Dan ini juga menjelaskan mengapa Titanic nampak lebih dekat dan kecil mengikut pandangan dari kapal Californian. Mengikut krew mereka, Titanic hanyalah satu kapal berlainan tanpa komunikasi radio, sekaligus menghalang mereka dari berkomunikasi dengan kapal malang itu. Dengan keadaan sebegitu dan dari sudut pandang mereka, kapal paling besar dan paling mewah yang tenggelam itu disangka sudah berlayar pergi dari kawasan berbahaya.

6. BINOKULAR TERSIMPAN

Pegawai kedua David Blair diberi tugas memegang kunci stor binokular Titanic. Tetapi sebelum ianya berlayar pada perlayaran sulungnya, Blair dipindahkan dari kapal tersebut dan terlupa menyerahkan kunci tersebut kepada pegawai yang menggantikannya. Ini memaksa pemerhati kapal menggunakan pancaindera mereka untuk melihat keadaan sekeliling pada malam kapal tersebut karam. Sesetengah berpandangan dengan bantuan binokular, aisberg dapat dikesan dengan lebih cepat tetapi sesetengah yang lain berpandangan ia takkan dapat membuat apa-apa perubahan berkenaan nasib kapal tersebut. Blair menyimpan kunci tersebut sebagai tanda ingatan. Kunci tersebut kemudian dilelong pada tahun 2007 dengan harga 90,000 paun sterling.

7. KURANGNYA BOT PENYELAMAT

Jika benar kapal tersebut tidak dapat diselamatkan, seharusnya bilangan penumpang yang mati dalam tragedi tersebut juga dapat dielakkan. Berdasarkan statistik, lebih 1,500 krew dan penumpang terbunuh menjadikan ia insiden maritim berdarah dalam sejarah moden hari ini. Titanic hanya menyediakan 20 bot penyelamat yang hanya cukup untuk menyelamatkan 1,200 orang saja, melebihi keperluan kapasiti 1,060 orang mengikut undang-undang ketika itu. Ramai menyifatkan budaya mengelak kebertanggungjawaban dan kegagalan mengesan kesilapan oleh pihak berkuasa membawa kepada jumlah kematian sebegitu rupa. Ini ditambah dengan pendedahan pemeriksa Titanic di Southampton, Maurice Clarke memberi amaran kapal tersebut memerlukan lebih 50% bot penyelamat, dalam notanya dia diugut untuk memberi kelulusan kepada Titanic untuk berlayar atau kehilangan kerja. Lebih menyayat hati, 20 bot penyelamat yang diturunkan masih mempunyai 400 tempat duduk kosong, meninggalkan lebih ramai mati dalam tragedi tersebut.

SUMBER


“Penjualan” Sarawak Kepada Koloni British

TATKALA gerakan anti penyerahan Sarawak
berkumandang di Sarawak Darulhana akan sering kita lihat poster-poster vintaj
yang diarak ke seluruh pelusuk ibukota Sarawak seperti di Kuching, Sibu dan
Miri suatu waktu dahulu.  Antara
poster-poster vintaj itu adalah seperti “ANTHONY BROOKE IS OUR BELOVED
RULER”, “RIBU KALI MERDEKA! TETAP MERDEKA”, “SARAWAK IS
INDEPENDENT”, “MERDEKA TRUS”, “WE WANT ANTHONY BROOKE TO BE
RAJAH OF SARAWAK”, “NATIVE OF SARAWAK DO NOT WANT THEIR COUNTRY TO
BECOME C. COLONY” dan “WHY BRITISH ACCEPT ILLEGAL CESSION”.

Poster-poster vintaj ini mungkin hanya
sekelumit bukti tentang betapa rakyat Sarawak pada tahun 1940an begitu
menginginkan Sarawak itu dimerdekakan dengan mempunyai acuan tersendiri serta
ditadbir oleh anak bangsa Sarawak tanpa ada campurtangan asing. Namun sudah
ketentuan biarpun ada penentangan akhirnya pada tanggal 1hb Julai 1946, Sarawak
Darulhana tetap menjadi jajahan Koloni British yang digelar Koloni Mahkota
Sarawak British yang mengambilalih pemerintahan dari tangan dinasti keluarga
Brooke yang memegang Sarawak selama hampir 100 tahun lamanya.

Itu sejarah yang sememangnya diketahui oleh
ramai rakyat Malaysia amnya dan Sarawak khususnya.  Tetapi tidak ramai yang mengetahui cerita
disebalik mengapa dan kenapa Sarawak yang asalnya sebuah negara merdeka menjadi
tanah jajahan Koloni British biarpun hakikatnya sejak di tahun 1888 pernah
menjadi negara perlindungan (protectrate country) kepada British.

Bermulanya sejarah untuk menjadikan Sarawak
dibawah Brooke sebagai tanah jajahan Koloni British sudahpun diatur langkahnya
sejak Sarawak masih bergelut dengan Perang Dunia Kedua lagi.  Adalah difahamkan Baginda Ratu England telah
mengarahkan pejabat kolonial British memainkan peranan ketika masih di dalam
perang iaitu bagi merancang serta membentuk pentadbiran Sarawak selepas
berakhirnya perang kelak.   Pada masa itu
Jawatankuasa Kabinet Perang yang bersidang pada tanggal 18 Januari 1944 telah
sebulat suara mahukan Sarawak sebagai tanah jajahan mahkota British secara
total kerana bimbang akan ada kuasa-kuasa barat yang lain mengambilalih Sarawak
selepas perang berakhir.

Bagi merealisasikan impian Baginda Ratu England
bukanlah sesuatu yang mudah kerana status Sarawak sebagai sebuah negara
protectrate sudahpun dimeterai sejak 5 September 1888 lagi.  Di dalam Artikel 1, Perjanjian 1888 ada
mencatatkan bahawasanya Sarawak ditadbir sepenuhnya oleh Rajah Brooke dan
legasinya sebagai sebuah negara bebas dibawah perlindungan Great Britain.  Turut dicatatkan, Baginda Ratu tidak ada hak
untuk terlibat di dalam hal-ehwal dalaman pentadbiran Sarawak.  Dari Artikel 1 ini sudah cukup jelas
bahawasanya Rajah Brooke memiliki kedaulatannya ke atas Sarawak.

Jadi bagi “memaksa” Tuan Rajah Charles Vyner
Brooke akur akan kehendak Baginda Ratu maka Jawatankuasa Kabinet Perang yang
bersidang pada tanggal 19 Januari 1944 iaitu sehari selepas persidangan pertama
telah menggunapakai Akta Juridiksi Asing (Foreign Jurisdiction Act) Artikel 1
iaitu dengan memindahkan kesemua juridiksi dalam negeri Sarawak kepada Baginda
Ratu.  Biarpun pejabat kolonial sudah
mempunyai 1001 kaedah untuk memujuk Tuan Rajah CV Brooke namun rundingan
penyerahan Sarawak hanya dimulai selepas perang dunia kedua berakhir.

Selepas beberapa siri rundingan ditambahlagi
dikatakan Tuan Rajah CV Brooke tidak mampu lagi membendung tekanan demi tekanan
dari pejabat Kolonial akhirnya pada tanggal 24 Oktober 1945, Tuan Rajah CV
Brooke menandatangani perjanjian dengan Setiausaha Tanah Jajahan British iaitu
George Hall.  Turut mewarnai cerita
penyerahan ini adalah mengenai Tuan Rajah CV Brooke yang sudah muak untuk
memerintah lantas menerima imbuhan yang diberikan iaitu sebanyak 1,000,000
pound sterling sebagai gantian menyerahkan Sarawak.

Biarpun Tuan Rajah sudah bersetuju namun ada
masih banyak lagi yang harus diusahakan kerana undang-undang tubuh Sarawak amat
berlainan dengan negeri-negeri di Malaya.
Dewan Undangan Sarawak selain Tuan Rajah Brooke turut dianggotai oleh
Majlis Council Negeri yang mana beberapa pemimpin tempatan Sarawak yang
menganggotainya.  Tanpa persetujuan
daripada pemimpin tempatan Sarawak maka penyerahan Sarawak tidak akan dapat
direalisasikan.  Dan disinilah GTM Mac
Bryan yang bertindak sebagai setiausaha sulit Brooke akan memainkan peranan
memujuk ahli-ahli Majlis Tertinggi Sarawak.

Menurut cerita hal pertama yang Mac Bryan
lakukan ketika sampai di Kuching adalah mengadakan perjumpaan dengan tiga
pemimpin yang paling berpengaruh di Sarawak pada ketika itu.  Kedatangan Mac Bryan pada pertemuan dengan
pemimpin-pemimpin berpengaruh pada masa itu turut membawa “saguhati” iaitu
berupa wang sebanyak $12,000 kepada Datu Patinggi Abang Haji Abdillah, $10,000
tiap-tiap seorang kepada Datu Hakim, Datu Menteri, Datu Pahlawan dan Datu
Amar.  Ganjaran secara individu ini
diberikan agar kesemua pemimpin ini menyokong usaha untuk menyerahkan Sarawak
sebagai jajahan koloni British pada masa itu.
Turut dinyatakan sebagai Mufti yang bertindak sebagai saksi di ketika
upacara menandatangani perjanjian kelak turut diberikan $2,000 sebagai
imbuhan.

Sebagai menunjukkan rasa simpati dan prihatin
Baginda Ratu, Mac Bryan turut memberikan $45,000 kepada kaum Melayu dan Cina
Sarawak yang terkesan secara langsung sepanjang pendudukan Jepun di
Sarawak.  Agihan setara dua kaum sebanyak
$45,000 itu diterima oleh Datu Pahlawan Abang Haji Mustapha (wakil kaum Melayu)
dan Ong Tiang Swee (wakil Kaum Cina).
Mac Bryan turut berjaya mempengaruhi Datu Pahlawan Abang Haji Mustapha
agar memanggil sidang mesyuarat Majlis Tertinggi Sarawak yang berjaya dilakukan
pada tanggal 5 Januari 1946.

Umpama kata bidalan, pucuk dicita ulam
mendatang maka begitulah juga Mac Bryan yang sewaktu sidang Mesyuarat Tertinggi
5 Januari 1946 telah bangga menunjukkan surat kuasa Tuan Rajah Charles Vyner
Brooke yang membuktikan beliau adalah utusan dan wakil yang dilantik kepada
Datu Patinggi Abang Haji Abdillah pada masa itu.  Perlulah diketahui sebagai pemimpin no. 2
selepas Tuan Rajah CV Brooke, Datu Patinggi Abang Haji Abdillah adalah antara
pemimpin Sarawak yang langsung tidak bersetuju dengan hasrat untuk menyerahkan
Sarawak sebagai tanah jajahan Koloni British.

Pujukan Mac Bryan mungkin tidak berjaya
mempengaruhi beliau namun tidak pada Datu Pahlawan Abang Haji Mustapha yang
sewaktu perbahasan secara terbuka menyokong usaha itu dengan alasan iaitu
pendidikan, perusahaan dan pertanian di Sarawak jauh ketinggalan dan perlukan
sokongan kuasa besar untuk membantu Sarawak lebih berdayasaing dan maju. Dalam
pada itu Datu Pahlawan turut menyatakan bahawa pihak Koloni British sudah tentu
akan mengekal dasar-dasar kerajaan yang sedia ada iaitu hak-hak bumiputera
Sarawak akan terus dijaga sebaik-baiknya.
Akhirnya sidang mesyuarat Majlis Tertinggi tanggal 5 Januari 1946 itu
menyaksikan majoriti ahli majlis tertinggi bersetuju dan menyokong untuk
Sarawak menjadi tanah jajahan Koloni British.

Perihal bukti wang saguhati yang diberikan oleh
Mac Bryan kepada pemimpin ahli Majlis Tertinggi ada dinyatakan di dalam surat
pengistiharan yang dicatitkan pada tanggal 10 April 1946.  Isi kandungan surat pengistiharan itu adalah
seperti berikut:

“Yang Maha Mulia sudah di-terima banyak terima
kasih. Ada-Iah hamba menanda tangan surat pengakuan ialah hamba bersetuju
dengan chadangan duli tuan Rajah menyerah negeri kapada baginda King supaya mendapat
lebih kemajuan kabeban dan kesenangan kapada negeri dan rayat. Wang yang hamba
terima itu ialah perbantuan dari duli Tuan Rajah kapada hamba kerana sudah
sengsara dipegang Jepun sebanyak-nya Datu Mentri 10,000, Datu Amar 10,000, Datu
Hakim 10,000, Datu Pahlawan 10,000.

Hamba semua sudah tidak ada kena tekan menyain
surat pengakuan itu. Rayat Melayu dan China didalam negeri Sarawak ada juga
menerima sama perbantuan daripada duli Tuan Rajah.

Sembah sujud daripada hamba Datu Mentri, Amar,
Hakim, Pahlawan.”

Dari catatan surat pengistiharan ini sudah
jelas menunjukkan bahawa Datu Patinggi adalah pemimpin yang langsung tidak
boleh dibeli dengan wang ringgit.  Datu
Patinggi Abang Haji Abdillah seia sekata dengan Presiden dan Naib-naib Presiden
Persatuan Kebangsaan Melayu Sarawak yang meminta jika Tuan Rajah Vyner Brooke
sudah tidak mahu dan muak untuk memerintah Sarawak maka seharusnya pentadbiran
Sarawak diserahkan kepada Tuan Muda Betram Brooke (pada masa itu tidak sihat)
atau Tuan Muda Anthony Brooke (anak Tuan Muda Betram Brooke).  Namun sayangnya segala permintaan daripada
rakyat Sarawak pada masa itu tidak didengar oleh Tuan Rajah CV Brooke yang
terus “menjual” Sarawak untuk menjadi tanah jajahan Koloni Sarawak.

Bagi menyekat suara anti penyerahan rakyat
Sarawak 1946 menyaksikan pentadbiran Kerajaan Koloni Mahkota Sarawak British
turut menghalang Tuan Muda Anthony Brooke untuk “pulang” ke Sarawak yang mana
beliau disekat perjalanannya ketika sampai di Manila, ibukota Filipina melalui
pengaruh mereka dengan kerajaan Sepanyol disana pada masa itu.  Manakala Datu Patinggi Abang Haji Abdillah
bersama Gerakan Pemuda Melayu terus-terusan dengan gelombang anti penyerahan
sehinggalah suara penentangan semakin pudar selepas Rosli Dhoby dan rakan-rakan
Rukun 13 dihukum oleh Koloni Mahkota Sarawak British atas komplot membunuh
Gabenor Sir Duncan Stewart pada tahun 1950.

-HB-

#kameksayangSarawakbah!

Rujukan: